Gagal urus masa antara faktor mahasiswa alami tekanan, kemurungan

KUALA LUMPUR, 5 Mei - Golongan Mahasiswa antara yang perlu diberi perhatian menerusi terapi psikologi terutama selepas cuti perayaan Aidilfitri.Ini berikutan terdapat segelintir pelajar yang gagal menguruskan masa, masalah kewangan dan faktor lain sehingga menyebabkan golongan ini berdepan masalah tekanan dan kemurungan.Menurut Pengarah Institut Pengajian Sains Sosial Universiti Putra Malaysia (UPM), Profesor Dr Haslinda Abdullah, kebanyakan mahasiswa gagal memanfaatkan masa memandangkan mereka berdepan peperiksaan selepas pulang bercuti.

"Kita sudah bergembira selama seminggu atau dua minggu...mahasiswa terutamanya yang ada peperiksaan dan sebagainya. Mahasiswa ini...satu masalah dia urus masa...bila pengurusan masa tidak betul dia akan terkait, terganggu dari segi emosi dia...marah hendak mengamuk dan sebagainya," katanya kepada pemberita selepas menjadi tetamu rancangan Selamat Pagi Malaysia di Angkasapuri. Tambah Dr Haslinda, bagi pelajar yang perlukan terapi psikologi, mereka boleh mendapatkan bantuan dengan kadar segera di pusat Kaunseling universiti bagi tujuan sokongan dan panduan.


Orang ramai disaran ubah rutin harian, ikut cuaca semasa

KUALA LUMPUR, 5 Mei- Orang ramai disaran mengubah rutin harian dan menyesuaikan diri dengan cuaca semasa.Pakar Perubatan Kesihatan Awam, Kementerian Kesihatan, Dr Thahiratul Asma' Zakaria berkata ini bagi mengelak kejadian penyakit berkaitan haba seperti kelesuan haba’ (heat exhaustion) atau lebih teruk, ‘strok haba’ (heat stroke).Menurutnya, dengan mengenal pasti tanda-tanda penyakit, rawatan kecemasan boleh diberikan.Sekali gus dapat mengelak perkara tidak diingini daripada berlaku."Kita masih berada di tahap satu iaitu tahap berjaga-jaga, maksudnya suhu kita masih berada pada tahap 35 hingga 37 darjah...kita belum sampai tahap yang dipanggil gelombang haba."Walaubagaimanapun pada tahap satu ini kita pun perlu berjaga-jaga sebab sudah rasa panas, yang penting kita kena ubah rutin harian bersesuaian dengan cuaca semasa," katanya.

Beliau ditemui selepas menjadi tetamu program terbitan RTM di Angkasapuri.Setakat ini katanya, terdapat satu kes kematian yang disahkan akibat strok haba.


Dua beradik maut, kemalangan babit lori dan motosikal

SEREMBAN, 5 Mei - Dua beradik maut dalam satu nahas kemalangan yang berlaku di Kilometer 257.4 Lebuhraya Utara Selatan, arah selatan, pagi tadi.Ketua Polis Daerah Seremban, Asisten Komisioner Nanda Maarof berkata, siasatan awal mendapati, kejadian berlaku lebih kurang pukul 7.05 minit pagi apabila sebuah lori jenis Hino yang membawa muatan makanan haiwan dipandu seorang lelaki berumur 49 tahun sedang bergerak di lorong kiri lebuhraya dari arah Pulau Pinang menuju ke arah Melaka.Ketika di lokasi kejadian, sebuah motosikal jenis Yamaha Y16 yang ditunggang seorang lelaki berumur 29 tahun bersama penumpang lelaki Melayu berumur 25 tahun dari arah lorong kecemasan telah mengubah haluan masuk ke lorong kiri dan melanggar bahagian belakang lori terlibat.

Akibat pelanggaran, kedua-dua mangsa penunggang dan pembonceng motosikal mengalami kecederaan parah di bahagian kepala dan badan.

Mangsa disahkan meninggal dunia di lokasi kejadian manakala pemandu lori tidak mengalami apa-apa kecederaan.

Kedua-dua mayat mangsa telah dibawa ke Unit Forensik Hospital Tuanku Ja’afar Seremban untuk pengendalian bedah siasat dan kes disiasat bawah Seksyen 41 (1) Akta Pengangkutan Jalan 1987.


Kes baharu COVID-19 meningkat 3% minggu lepas

KUALA LUMPUR, 5 Mei - Jumlah kes baharu COVID-19 meningkat 3 peratus minggu lepas kepada 4,963 daripada 4,817 yang direkodkan minggu sebelumnya.Menurut Ketua Pengarah Kesihatan, Datuk Dr Muhammad Radzi Abu Hassan dalam kenyataannya hari ini,  terdapat juga peningkatan dalam jumlah kes COVID-19 yang memerlukan kemasukan ke hospital awam kepada kadar 5.8 bagi setiap 100,000 kes bagi minggu berakhir 29 April.Sementara itu, penghunian katil keseluruhan untuk katil tidak kritikal dan unit rawatan rapi (ICU) juga meningkat sebanyak 3 peratus.Radzi berkata hingga 4 Mei, penggunaan katil unit rawatan rapi adalah pada 15 peratus manakala penggunaan katil tidak kritikal adalah pada 23 peratus.Radzi mengingatkan orang ramai supaya mengambil langkah berjaga-jaga bagi membendung peningkatan kes jangkitan COVID-19 .

Sentiasa amalkan TRIIS (uji, lapor, asingkan, maklumkan, cari) bagi mereka yang mempunyai simptomMereka yang ujian positif dan berada dalam kategori berisiko tinggi harus mendapatkan rawatan dengan Paxlovid antivirus di kemudahan penjagaan kesihatan terdekat untuk mengurangkan risiko komplikasi.


PM lancar sambutan ulang tahun BSMM ke-75

KUALA LUMPUR, 5 Mei- Memasuki usia 75 tahun penubuhan Bulan Sabit Merah Malaysia (BSMM), hari ini dilancarkan sambutan ulang tahun BSMM oleh Perdana Menteri, Datuk Seri Anwar Ibrahim. Turut dirasmikan Ibu Pejabat Kebangsaan BSMM di Kuala Lumpur.Bertemakan "75 tahun...Sebuah Kisah Kemanusiaan", sambutan ulang tahun kali ini dimulakan dengan perarakan dan kawalan kehormat oleh sukarelawan dan anggota belia BSMM.Pastinya, pelancaran ulang tahun ke-75 menandakan permulaan sambutan sepanjang tahun, baik di peringkat kebangsaan, mahupun negeri hingga 8 Mei tahun depan, bertepatan dengan Hari Palang Merah dan Bulan Sabit Merah Dunia.

(Anwar (kiri) memeriksa perbarisan kawalan kehormatan Kadet Bulan Sabit Merah Malaysia bersempena Sambutan Ulang Tahun Bulan Sabit Merah Malaysia (BSMM) ke-75 dan Perasmian Ibu Pejabat BSMM di Jalan Wisma Putra hari ini/Foto Bernama)

Turut berangkat, Pengerusi Kebangsaan BSMM, Tan Sri Tunku Puteri Intan Safinaz Almarhum Sultan Abdul Halim Mu’adzam Shah.Dalam ucapannya, Yang Mulia Tunku Puteri Intan Safinaz menekankan kepentingan BSMM dalam berkhidmat untuk negara pada masa diperlukan.Malah, berbangga dengan sumbangan dan pencapaiannya dalan memberikan bantuan kemanusiaan.Pada masa sama mempromosikan perkhidmatan kesihatan, kebajikan serta menanam nilai kemanusiaan kepada golongan muda.


4,000 tempat letak kereta untuk Rumah Terbuka Malaysia Madani di Pulau Pinang esok

BUKIT MERTAJAM, 5 Mei - Pengunjung yang akan menghadiri Rumah Terbuka Malaysia Madani esok di Universiti Teknologi MARA (UiTM) cawangan Pulau Pinang di Permatang Pauh tidak perlu risau tentang tempat meletak kenderaan masing-masing.Hampir 4,000 tempat letak kereta disediakan di UITM Permatang Pauh dan Politeknik Seberang Perai.Ketua Polis Daerah Seberang Perai Tengah, Asisten Komisioner Tan Cheng San berkata, bagaimanapun pihaknya memohon kerjasama pengunjung untuk meletakkan kenderaan di Politeknik Seberang Perai sebelum menaiki bas yang disediakan untuk ke UITM bagi acara sambutan."Minta tuan-tuan dan puan-puan parkir di kawasan tempat parkir politeknik ,di sana penganjur telah menyediakan sebanyak 5 unit rapid bas akan 'shuttle' bas ini daripada politeknik ke UiTM , manakala lain-lain pengunjung yang datang juga boleh parkir di kawasan UiTM sendiri," kata Tan Cheng San, di sini.

(Tan Cheng San ketika ditemu bual pemberita)

Beliau berkata, sebanyak tujuh buah van disediakan bagi pergerakan pengunjung di dalam UITM manakala lima buah bas disediakan tanpa henti bagi pergerakan dari Politeknik Seberang Perai ke UITM.Semua pengunjung dimohon untuk mematuhi arahan lalu lintas yang ditetapkan pihak polis dan seramai 245 pegawai terllibat dalam memastikan pergerakan lalu lintas berjalan lancar.Pihaknya menjangkakan seramai 15,000 hingga 18,000 pengunjung yang akan hadir pada Rumah Terbuka Malaysia Madani esok.


Pacuan empat roda terjunam, lelaki maut

KEMAMAN, 5 Mei - Seorang lelaki maut selepas kenderaan pacuan empat terjunam ke dalam cerun di jalan laluan Cerul, Kemaman, Terengganu petang semalam.Dalam kejadian kira-kira pukul 6.50 petang itu, mangsa dipercayai dari arah jalan Kampung Cerul menghala ke Kuantan, Pahang. Ketua Polis Daerah Kemaman, Superintenden Hanyan Ramlan berkata, kenderaan jenis Ford Ranger dipandu Gunalan A/L Sagaran, 40 tahun, dikatakan telah hilang kawalan dan terbabas lalu terjunam ke dalam cerun dengan kedalaman kira-kira 12.7 meter. Beliau mengesahkan, mangsa meninggal dunia di tempat kejadian akibat kecederaan di bahagian kepala dan dada.

(Gambar menunjukkan Anggota Bomba Dan Penyelamat beradaditempat kejadian bagi mengeluarkan mangsa)

Mayat mangsa dibawa ke Unit Forensik Hospital Kemaman untuk dibedah siasat dan kes disiasat mengikut Seksyen 41 (1) Akta Pengangkutan Jalan 1987.


Formula baharu pertukaran syif pegawai JIM di CIQ diketahui minggu depan

JOHOR BAHRU, 5 Mei - Formula baharu pertukaran syif bagi pegawai Jabatan Imigresen Malaysia (JIM) di kaunter Kompleks Imigresen, Kastam dan Kuarantin (CIQ), Bangunan Sultan Iskandar (BSI) dan Kompleks Sultan Abu Bakar (KSAB) Johor Bahru, akan di umum minggu depan.Langkah itu bagi memastikan semua kaunter beroperasi pada waktu puncak, sekali gus mengelak kesesakan trafik.Ketua Pengarah Imigresen, Datuk Ruslin Jusoh berkata ketika ini pertukaran syif berlaku pada pukul 7.00 pagi, iaitu waktu puncak.Seramai 100 pegawai baharu yang tamat latihan hujung bulan ini juga akan ditempatkan di BSI dan KSAB bagi menampung kekurangan kakitangan.Manakala 113 lagi ditempatkan di lokasi-lokasi kritikal termasuk Lapangan Terbang Antarabangsa Kuala Lumpur (KLIA)."Untuk masa hadapan telah ada lagi perjawatan yang telah diluluskan kerajaan Insya-Allah kita ada sasaran dari semasa ke semasa kita tambah baik. Perjawatan baru ada diluluskan kerajaan lebih kurang 700 orang tahun ini, pada tahun ini kita mahu latih dengan segera," kata Ruslin.

(Ruslin bercakap dalam sidang media selepas meninjau BSI, Johor Bahru)

Ketika ini 273 perjawatan masih belum diisi di BSI.BSI mempunyai 284 kaunter di kedua-dua laluan, merekodkan lebih 27.2 juta pergerakan keluar masuk pelawat sejak 1 Januari hingga 3 Mei.


Kenderaan terbabas dan jatuh cerun, pemandu maut

KEMAMAN, 5 Mei- Seorang lelaki maut selepas kenderaan pacuan empat roda yang dipandunya terbabas sebelum terjunam ke dalam cerun di laluan Cerul, Kemaman, Terengganu pada petang Khamis. Kejadian tersebut berlaku kira-kira pukul 6.50 petang, dipercayai kenderaan berkenaan dalam perjalanan ke Kuantan, Pahang. Ketua Polis Daerah Kemaman, Superintenden Hanyan Ramlan berkata kenderaan jenis Ford Ranger yang dipandu mangsa, Gunalan A/L Sagaran,40, dikatakan telah hilang kawalan lalu terjunam ke dalam cerun pada kedalaman kira-kira 12.7 meter. "Ekoran daripada kemalangan tersebut, mangsa telah meninggal dunia di tempat kejadian.Ia susulan kecederaan di bahagian kepala dan dada akibat hentakan kuat," kata Hanyan ketika dihubungi RTM, mengesahkan insiden kemalangan itu. Mayat mangsa dibawa ke Unit Forensik Hospital Kemaman untuk dibedah siasat dan kes akan disiasat di bawah Seksyen 41 (1) Akta Pengangkutan Jalan 1987.

(Mangsa ditemui meninggal dunia di lokasi kejadian akibat kecederaan yang dialaminya)


MARITIM teruskan operasi carilamat kru kapal MT Pablo

JOHOR BAHRU, 5 Mei- Operasi Mencari dan Menyelamat, SAR tiga kru kapal tangki MT Pablo yang hilang sejak lima hari lalu masih diteruskan Pasukan Tindakan Khas Agensi Penguatkuasaan Maritim Malaysia (MARITIM).Usaha mencari mangsa di dalam kapal masih belum boleh dijalankan, berikutan keadaan kapal yang terbakar sejak 1 Mei lalu, belum lagi selamat.Pengarah Maritim negeri, Laksamana Pertama Nurul Hizam Zakaria memaklumkan, operasi turut melibatkan usaha memadamkan kebakaran dengan bantuan Tentera Laut Diraja Malaysia dan Jabatan Laut.Pusat Koordinasi Mencari dan Menyelamat juga telah dimaklumkan untuk memohon bantuan pihak Badan Nasional Pencarian dan Pertolongan (BASARNAS), Indonesia kerana kemungkinan mangsa hanyut ke perairan Tanjung Pinang.Usaha pencarian di laut turut dibantu sebuah bot ronda Pasukan Polis Marin dan dua buah bot ronda milik Maritim Malaysia dengan keluasan sektor pencarian adalah 393 batu nautika persegi.Tiga kru kapal MT Pablo yang masih hilang adalah Satyam Tripathi, 26 tahun dan Dinesh Kumar Chauhan, 34 tahun masing-masing merupakan warganegara India manakala seorang lagi mangsa warganegara Ukraine, Sabit Shenderovsky, 37 tahun.


Cuaca panas: KPM arah tangguh aktiviti luar bilik darjah

PUTRAJAYA, 4 Mei - Semua institusi pendidikan di bawah Kementerian Pendidikan (KPM) diarah menangguhkan aktiviti luar membabitkan murid, guru dan pensyarah susulan fenomena cuaca panas.KPM memaklumkan, larangan itu termasuklah untuk aktiviti seperti merentas desa, kawad, sukan, permainan, perkhemahan serta pengajaran dan pembelajaran (PdP) luar bilik darjah.

"Mengambil kira cuaca panas dan kering berpanjangan yang sedang melanda negara, institusi pendidikan di bawah KPM diminta menangguhkan semua aktiviti luar membabitkan murid, guru dan pensyarah," kata kementerian itu menerusi perkongsian di Facebook.Terdahulu, Menteri Pendidikan, Fadhlina Sidek memaklumkan KPM sudah mengeluarkan pekeliling berhubung larangan sebarang aktiviti luar bagi mengelak serangan strok haba.Beliau dilapor berkata, pekeliling itu berkuat kuasa semalam dan mesti dipatuhi semua guru besar serta pengetua sekolah di seluruh negara.Katanya, larangan itu turut meliputi garis panduan baharu ditetapkan KPM selepas memberi kelonggaran pemakaian pakaian sukan sebelum ini.


RM50 juta diperuntukkan naik taraf institusi pendidikan MARA – Zahid

PAPAR, 4 Mei - Sejumlah RM50 juta diperuntukkan bagi menaik taraf dan membaik pulih Institusi Pendidikan MARA (IPMA) pada tahun ini.Timbalan Perdana Menteri merangkap Menteri Kemajuan Desa dan Wilayah, Datuk Seri Dr. Ahmad Zahid Hamidi berkata RM25 juta daripada jumlah peruntukan berkenaan disalurkan kepada Maktab Rendah Sains MARA (MRSM), RM17 juta lagi disalurkan kepada Institut Kemahiran MARA (IKM) dan Kolej Kemahiran Tinggi MARA (KKTM).Manakala, RM8 juta lagi diperuntukkan kepada Kolej MARA (KM) dan Kolej Profesional MARA (KPM).

"Pendekatan kita di KKDW adalah untuk menentukan bahawa kaedah kos rendah berimpak tinggi menjadi keutamaan kepada semua perbelanjaan pembangunan operasi yang diperuntukkan," katanya.Beliau berkata demikian pada sidang media selepas menghadiri majlis ramah mesra di MRSM Kota Kinabalu di sini yang kini dikenali sebagai MRSM Tan Sri Musa Aman yang turut dihadiri Pengerusi MARA, Datuk Dr Asyraf Wajdi Dusuki.Tambah Ahmad Zahid, dengan peruntukan itu, Kementerian Kemajuan Desa dan Wilayah diharap akan dapat memastikan semua projek baik pulih serta naik taraf institusi terlibat mampu dilaksanakan pada tahun ini.Selain dapat memastikan keberkesanan semua usaha dilakukan melibatkan semua agensi di bawah kementerian.


JSJN tahan 188 penjawat awam terlibat atas pelbagai kesalahan dadah

(Jabatan Siasatan Jenayah Narkotik (JSJN) Kelantan berjaya menggagalkan tindakan dua lelakimembawa bekalan dadah kepada 18,000 penagih di Jalan Rantau Panjang, Pasir Mas pada 9 April lalu/FOTO IPK Kelantan)

KUALA LUMPUR, 4 Mei - Polis Diraja Malaysia (PDRM) menahan 62, 132 individu atas pelbagai kesalahan berkaitan dadah dan racun dalam pelbagai operasi yang dijalankan sejak awal tahun ini.Jabatan Siasatan Jenayah Narkotik (JSJN) PDRM berkata, daripada angka tersebut seramai 188 penjawat awam ditahan atas kesalahan sama bagi tempoh empat bulan pertama tahun ini.Manakala empat daripada mereka ditahan mengikut Seksyen 3(1) Akta Dadah Berbahaya (ADB) Langkah-Langkah Pencegahan Khas (LLPK) 1985."Daripada jumlah 62,132 orang tersebut, seramai 128 individu ditahan di bawah Seksyen 3(1) ADB Langkah-Langkah Pencegahan Khas (LLPK) 1985.“Sejak awal tahun sehingga April, JSJN berjaya merampas sebanyak 7,917 kilogram (kg) pelbagai jenis dadah dan 1,379 liter pelbagai jenis cecair dadah.“Sebanyak 31,856 kg daun ketum, 21,243 liter air ketum serta lapan batang pokok ganja bernilai RM213 juta turut dirampas.“JSJN turut berjaya menumpaskan 118 sindiket yang melibatkan 366 tangkapan individu serta membongkar empat makmal dadah," katanya dalam satu kenyataan, di Facebook rasmi JSJN, semalam.

(Jabatan Siasatan Jenayah Narkotik (JSJN) Kelantan berjaya menggagalkan tindakan dua lelaki membawa bekalan dadah kepada 18,000 penagih di Jalan Rantau Panjang, Pasir Mas pada 9 April lalu/FOTO IPK Kelantan)

JSJN turut menahan empat ahli kimia serta menyita pelbagai aset milik sindiket bernilai RM32.8 juta manakala RM2.7 juta nilai harta yang telah dilucuthak.Sementara itu, seramai 2,669 penagih dadah tegar yang mempunyai rekod kesalahan dadah berulang dimana 1,533 individu disabitkan kesalahan di bawah Seksyen 15(1)(a) ADB 1952 telah dituduh di bawah Seksyen 39C ADB 1952.JSJN menambah, sepanjang tempoh itu, sebanyak 25,331 kertas siasatan dibuka."Daripada jumlah tersebut sebanyak 22,753 kertas siasatan berjaya dituduh dengan peratus pertuduhan adalah 89.82 peratus," tambah kenyataan itu lagi.


Harga tiket penerbangan musim perayaan Sabah, Sarawak berasaskan CSR - Zahid

PAPAR, 4 Mei - Syarikat penerbangan wajar menetapkan harga tiket penerbangan musim perayaan Sabah dan Sarawak berdasarkan Tanggungjawab Sosial Korporat (CSR) dan bukan permintaan serta penawaran semata-mata. Timbalan Perdana Menteri, Datuk Seri Dr Ahmad Zahid Hamidi berkata isu tiket penerbangan mahal dari Semenanjung ke Sabah dan Sarawak pada musim perayaan telah dibincangkan pada peringkat Jemaah Menteri.Beliau berkata, pelbagai usaha telah dilakukan Perdana Menteri dan Kerajaan Persekutuan bagi mengatasi masalah itu.

"Menteri Pengangkutan, Anthony Loke sudah berbincang dengan syarikat penerbangan supaya tidak menggunakan asas terhadap tiket penerbangan ini mengikut permintaan dan penawaran tetapi mesti ada unsur Tanggungjawab Sosial Korporat (CSR) kepadanya.“Kita harap semasa perayaan mendatang, perkara ini diatasi segera dan kami amat prihatin terhadap masalah dihadapi terutama kos penerbangan rakyat Sabah dan Sarawak bekerja di Semenanjung. Kita akan lihat pada Pesta Kaamatan dan Hari Gawai nanti supaya masalah ini tidak timbul lagi,” katanya.Beliau berkata demikian pada sidang media selepas menghadiri majlis ramah mesra di MRSM Kota Kinabalu di sini yang kini dikenali sebagai MRSM Tan Sri Musa Aman yang turut dihadiri Pengerusi MARA, Datuk Dr Asyraf Wajdi Dusuki.Tambah Ahmad Zahid, mewujudkan syarikat penerbangan butik yang menghubungkan Semenanjung, Sabah dan Sarawak juga merupakan antara langkah yang mampu memastikan harga tiket penerbangan itu berada dalam kadar berpatutan.Beliau turut menzahirkan keprihatinan dengan rungutan rakyat Sabah dan Sarawak berhubung isu tiket penerbangan mahal itu."Kementerian Pengangkutan diminta memberi perhatian terhadap isu tersebut terutama ketika perayaan Pesta Kaamatan dan Hari Gawai yang bakal tiba tidak lama lagi," katanya.


Kawal pergerakan anak-anak elak terkena strok haba - Exco Wanita Melaka

MELAKA, 4 Mei - Ibu bapa disaran mengawal pergerakan atau aktiviti anak-anak khususnya di luar rumah.Exco Pembangunan Wanita, Keluarga dan Komuniti Melaka, Datuk Kalsom Nordin berkata, ia sebagai usaha mengelak insiden strok haba ekoran cuaca panas."Strok haba ini adalah satu perkara yang harus kita tangani dengan sebaik-baiknya, jadi kepada ibu bapa di luar sana kalau ada anak yangg tak sihat dan sebagainya, utamakan untuk merawat anak-anak."Ibu bapa juga diminta memastikan anak-anak minum air masak mencukupi dan makan mengikut masa serta mendapat nutrisi mencukupi bagi mengelak masalah kesihatan lain dalam tempoh cuaca panas yang melanda," katanya ketika ditemui pemberita pada Majlis Rumah Terbuka Aidilfitri Dewan Undangan Negeri (DUN) Pengkalan Batu di sini hari ini.Kalsom Nordin berkata, setakat ini pihaknya tidak menerima sebarang laporan berkenaan kejadian strok haba dalam kalangan kanak-kanak di negeri ini.Turut hadir pada majlis tersebut ialah Yang Dipertua Negeri, Tun Mohd Ali Rustam.

(Exco Pembangunan Wanita, Keluarga dan Komuniti Melaka, Datuk Kalsom Nordin)


Agong, Permaisuri zahir ucapan Selamat Hari Bomba Sedunia

KUALA LUMPUR, 4 Mei - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menzahirkan ucapan selamat menyambut Hari Bomba Sedunia yang disambut hari ini.Raja Permaisuri Agong Tunku Azizah Aminah Maimunah Iskandariah turut menzahirkan ucapan melalui poster ucapan Seri Paduka berdua yang dimuat naik di Facebook Istana Negara.Tema sambutan Hari Bomba Sedunia kali ini ialah ''Bomba Tonggak Penyelamat Negara'' yang disambut pada setiap 4 Mei.


Pelakon Ridzuan Hashim meninggal dunia

KUALA LUMPUR, 4 Mei - Pelakon terkenal tanah air, Ridzuan Hashim meninggal dunia di kediamannya di Bandar Tun Razak, pagi ini.Berita pemergian pelakon yang berusia 62 tahun itu disahkan oleh anak saudara Allahyarham yang juga pelakon Iman Zulkarnain.

"Dia meninggal pukul 11 atau 12 tengahari tadi dekat rumah dekat Bandar Tun Razak dengan anak dia kat rumah masa itu...masa tengah sarapan dan dia keras, jatuh dari kerusi makan anak dia keluar bawa dia pergi hospital, periksa memang sudah tiada."Buat masa ini jenazah masih berada di hospital dan keluarga sedang menguruskan hal pengebumian,"kata Iman Zulkarnain ketika dihubungi berita RTM.Jenazah akan dikebumikan di kampungnya di Hulu Langat, Selangor di Tanah Perkuburan Dusun Tua.Berita pemergian aktor yang dikenali sebagai watak King dalam filem KL Gangster itu turut disahkan bekas isteri yang juga pelakon, Didie Alias menerusi Instagramnya.


Salam Baitullah kembali menemui penonton bermula 17 Jun di TV1

SEPANG, 4 Mei - Program 'Salam Baitullah' edisi ke-15 kembali menemui penonton sepanjang musim haji tahun ini dengan pelbagai pengisian menarik dan maklumat terkini dari tanah suci.Program 15 episod terbitan Radio Televisyen Malaysia (RTM) bertemakan 'Penyucian Jiwa, Kemuncak Ibadah' itu akan bersiaran secara langsung dari 17 Jun hingga 30 Jun depan bermula pukul 9 hingga 10 malam setiap hari.Penerbit Salam Baitullah 2023, Razliza Abd Razak berkata persiapan rapi telah dilaksanakana bagi memastikan program tersebut dapat bersiaran dengan baik.Beliau berkata, seramai lima orang petugas RTM turut dihantar sebelum musim haji bermula bagi membuat rakaman lokasi menarik di Tanah Suci yang akan disiarkan dalam segmen 'Rehlah Haramain'.

"Pengisian pada tahun ini adalah bertemakan Arafah. Jadi kita ambik elemen-eleman yang berkaitan maksudnya kita hendak tumpukan lebih."Tahun ini apa yang cuba kita tampilkan kelainan mungkin orang tidak tahu ada sumber air zam-zam di Madinah jadi kita akan bawakan rakaman tersebut dan kita akan siarkan di Salam Baitullah nanti," katanya ketika ditemui pemberita di Lapangan Terbang Antarabangsa Kuala Lumpur (KLIA), di sini.Bagi musim ini, segmen 'Rehlah Haramain' yang mula diperkenalkan pada musim lalu turut dijayakan dengan kerjasama rakan penaja, Jay Ibrahim Al-Islam."Jadi kita sangat berbesar hati, Jay ibrahim Al Islam sebagai rakan strategik dalam program Rehlah Salam Baitullah dan ini antara kita punya program yang kita bantu dan untuk semua rakyat Malaysia, Brunei, Singapore untuk kita bawak mereka ke tanah haram, insya-Allah," kata Jay Ibrahim.


Kerajaan Negeri Sembilan komited kurangkan pesakit jalani dialisis

SEREMBAN, 4 Mei - Kerajaan Negeri Sembilan komited dalam memastikan bilangan pesakit yang menjalani rawatan dialisis di negeri itu dapat dikurangkan.Menteri Besar Negeri Sembilan, Datuk Seri Aminuddin Harun berkata perkara tersebut akan diberi perhatian kerajaan negeri menerusi pembentangan Belanjawan tahun hadapan.

"Menerusi bajet kita tahun hadapan kita pastikan bahawa ini merupakan satu perkara yang perlu diberi perhatian lebih awal sebelum perkara ini menjadi krisis di negeri kita ini. Kita tidak mahu ada pesakit yang tidak mendapatkan rawatan yang sebaiknya."Kita juga berharap bahawa ini dapat dikurangkan di peringkat awal. Ini bermakna bahawa pesakit kencing manis ini ramai di Negeri Sembilan. Jadi, kita berharap bahawa kemungkinan kita akan adakan kempen besar-besaran, pastikan bahawa ini dapat dikawal," katanya pada sidang media pasca Mesyuarat Exco, di sini. Tambah Aminuddin, kerjasama antara Kementerian Kesihatan (KKM) dan kerajaan negeri akan dilaksana bagi merealisasikan hasrat tersebut.Dalam pada itu, Negeri Sembilan turut menyediakan bantuan bagi mereka yang ingin menjalani rawatan fistula dan tidak mempunyai kewangan bagi mendapatkan rawatan.


Tadika terbakar, 36 individu selamat

(Foto FB Jabatan Bomba dan Penyelamat Malaysia)

ULU TIRAM, 4 Mei- Seramai 36 individu termasuk kanak-kanak dan guru berdepan detik cemas apabila sebuah tadika di Jalan Banang 8, Taman Bukit Tiram, dekat sini, Johor terbakar, pagi tadi.Anggota dari Balai Bomba dan Penyelamat (BBP) Johor Jaya dan BBP Tebrau bersama jentera digegaskan ke lokasi kejadian sejurus menerima panggilan kecemasan pada pukul 8.38 pagi.Menurut Komander Operasi, Penguasa Bomba (PgB) Nurhuda Mohamed Adnan, sebaik anggota tiba, pihaknya mendapati kebakaran tersebut melibatkan sebuah rumah dua tingkat yang dijadikan tadika telah musnah terbakar sebanyak 40%. Katanya, seramai 36 orang murid dan guru terselamat dalam kejadian itu dan tidak mengalami sebarang kecederaan.Operasi ditamatkan pada pukul 11.15 pagi.


KKR sedia tawar bantuan insiden tanah runtuh di Wisma YPR

KUALA LUMPUR, 4 Mei- Kementerian Kerja Raya (KKR) bersedia menawarkan bantuan berhubung kejadian runtuhan yang berlaku di Wisma YPR Off Jalan Syed Putra, di sini, awal pagi tadi sehingga mengorbankan nyawa seorang pengawal keselamatan. Menteri Kerja Raya, Datuk Seri Alexander Nanta Linggi menerusi hantaran dalam Facebook beliau hari ini turut bersimpati dan mengucapkan takziah kepada keluarga pengawal keselamatan terbabit.“Saya ingin memaklumkan kita bersedia untuk menawarkan bantuan dalam apa jua cara di bawah kapasiti KKR, sekiranya diminta oleh pihak-pihak yang terbabit."Berdasarkan laporan awal, saya difahamkan kejadian itu berlaku di premis milik swasta dan berada di bawah penyelarasan pihak berkuasa tempatan (PBT) iaitu Dewan Bandaraya Kuala Lumpur (DBKL), antaranya berdasarkan peruntukan Akta 133 Jalan Parit dan Bangunan serta beberapa undang-undang kecil berkaitan.

(Menteri Kerja Raya, Datuk Seri Alexander Nanta Linggi / FOTO BERNAMA)

"Difahamkan, kejadian itu berlaku apabila tebing setinggi kira-kira enam meter menghempap pondok tempat mangsa bertugas menyebabkannya tertimbus," katanya. Beliau berkata pasukan mencari dan menyelamat (SAR) termasuk Jabatan Bomba dan Penyelamat Malaysia (JBPM), Pasukan Khas Operasi, Taktikal dan Penyelamat Malaysia (STORM), polis dan Angkatan Pertahanan Awam Malaysia (APM) berjaya menemukan mayat mangsa pada kedalaman tiga meter pada pukul 6.23 pagi.


TPM ucap Selamat Hari Wesak kepada seluruh penganut Buddha

KUALA LUMPUR, 4 Mei- Timbalan Perdana Menteri merangkap Menteri Kemajuan Desa dan Wilayah, Datuk Seri Dr Ahmad Zahid Hamidi mengucapkan Selamat Hari Wesak kepada penganut agama Buddha. Menerusi hantaran di Facebook, beliau mendoakan semoga sambutan Wesak pada tahun ni disambut dengan penuh rasa gembira dan nilai kasih sayang bersama keluarga. Sementara itu, Timbalan Perdana Menteri merangkap Menteri Perladangan dan Komoditi, Datuk Seri Fadillah Yusof menerusi hantaran di Facebook berkata, sambutan Hari Wesak menandakan beruntungnya masyarakat Malaysia kerana dapat meraikan pelbagai perayaan dan kepelbagaian budaya dalam suasana aman harmoni.Beliau mengajak masyarakat menghayati nilai toleransi, kasih sayang dan kemanusiaan dalam kehidupan.

Tambah beliau, kesempatan ini juga perlu diambil untuk mengeratkan hubungan, baik sesama keluarga, sahabat handai dan masyarakat. Beliau mengucapkan Selamat Menyambut Hari Wesak kepada penganut Buddha di Malaysia.


Fahmi ucap Selamat Hari Wesak kepada seluruh penganut Buddha

KUALA LUMPUR, 4 Mei- Menteri Komunikasi dan Digital (KKD), Fahmi Fadzil memuat naik poster di laman Facebooknya untuk mengucapkan Selamat Hari Wesak kepada penganut Buddha.

(Menteri Komunikasi dan Digital (KKD), Fahmi Fadzil / FOTO FB Fahmi.Fadzil.1)

Beliau mendoakan semoga perayaan ini disambut meriah bersama yang tersayang.


MRSM Kota Kinabalu kini dikenali MRSM Tan Sri Musa Aman

(Maktab Rendah Sains Mara (MRSM) Kota Kinabalu kini dikenali sebagai MRSM Tan Sri Musa Aman)

PAPAR, 4 Mei- Maktab Rendah Sains Mara (MRSM) Kota Kinabalu kini dikenali sebagai MRSM Tan Sri Musa Aman sebagai menghargai jasa bekas Ketua Menteri Sabah itu, kata Timbalan Perdana Menteri Datuk Seri Dr Ahmad Zahid Hamidi.Menteri Kemajuan Desa dan Wilayah itu berkata sebagai Ketua Menteri Sabah, Musa telah banyak berjasa untuk negeri itu, malah Musa merupakan antara individu penting dalam usaha mewujudkan MRSM Kota Kinabalu kira-kira 21 tahun lepas.Sehubungan itu, beliau menasihati generasi pada masa ini supaya sentiasa mengenang dan menghormati usaha generasi terdahulu memberikan kesenangan yang dikecapi kini.“Walaupun beliau (Musa) bukan lagi Ketua Menteri Sabah, saya sebagai sahabat harus mengiktiraf beliau sebagai bekas Ketua Menteri Sabah, maka dengan ini saya ingin umumkan MRSM Kota Kinabalu ini dikenali MRSM Tan Sri Musa Aman.“Tiada yang lama maka tiada yang baharu, tiada generasi sekarang jika tiada yang lama. Tiada pemimpin yang sekarang jika tiada pemimpin lama, yang lama kita hormati yang baharu kita sayangi. Itu sikap terbaik yang harus ada pada kita,” katanya di sini hari ini.Beliau berkata demikian ketika berucap pada majlis ramah mesra MRSM Kota Kinabalu di sini, yang turut dihadiri Pengerusi MARA Datuk Dr Asyraf Wajdi Dusuki.Musa, yang juga bekas Ahli Dewan Undangan Negeri (ADUN) Sungai Sibuga, merupakan Ketua Menteri Sabah ke-14 yang berkhidmat antara 27 Mac 2003 hingga 11 Mei 2018.

(Timbalan Perdana Menteri Datuk Seri Dr Ahmad Zahid Hamidi (tengah) yang juga Menteri KemajuanDesa dan Wilayah bergambar sempena lawatan kerja beliau di Maktab Sains Mara (MRSM) Kota Kinabalu/BERNAMA)

Sementara itu, dalam sidang media Ahmad Zahid berkata pelbagai langkah telah dirancang bagi memenuhi permintaan kemasukan ke MRSM yang mendapat permintaan tinggi, malah baru-baru ini 90,000 permohonan kemasukan diterima berbanding pengambilan berjumlah 9,200 orang.Beliau berkata antara langkah berkenaan ialah penubuhan tiga lagi MRSM yang telah mendapat kelulusan tetapi terpaksa ditangguhkan buat masa ini kerana kekangan tertentu, dan perkara itu akan dilihat semula dalam Belanjawan negara tahun depan.“Kita akan mohon supaya tiga MRSM itu dapat dibina menjadikan keseluruhan kita ada 58 MRSM (55 MRSM seluruh negara masa ini) dan tentunya ia dapat menjawab permintaan yang melebihi daripada penawaran kita ada,” katanya. -BERNAMA


KUIPs tawar 25 program untuk lepasan SPM

KUALA PERLIS, 4 Mei- Kolej Universiti Islam Perlis (KUIPs) menawarkan 25 program pengajian untuk lepasan Sijil Pelajaran Malaysia (SPM).Menurut Rektornya, Profesor Dr Muhamad Rozaimi Ramle, permohonan secara dalam talian untuk kemasukan pelajar baru bagi sesi Julai dan September telah dibuka untuk Asasi Pengajian Islam dan Asasi Muamalah.Jelas beliau, bagi Asasi Muamalah syarat kemasukannya ialah lima kredit / kepujian termasuk lulus Matematik manakala bagi Asasi Pengajian Islam pula ialah lima kredit / kepujian termasuk Bahasa Melayu serta lulus Bahasa Arab, Pendidikan Al-Quran dan Sunnah, Pendidikan, Syariah Islam, Tasawwur Islam dan Pendidikan Islam.Tambahnya, empat fakulti yang terdapat di KUIPs iaitu Pengajian Islam, Fakulti Quran dan Sunnah, Fakulti Perniagaan dan Sains Pengurusan serta Fakulti Muamalat dan Kewangan Islam.Bagi mengelakkan sebarang kesilapan semasa proses permohonan, pemohon adalah terlebih dahulu disaran untuk berhubung dengan mana-mana pegawai dari Jabatan Pemasaran untuk maklumat lanjut serta khidmat nasihat dengan menghubungi talian 014-6210842, 013-4020760, 019-5088617, 017-5125513, 019-6276983 atau 011-56825075 untuk keterangan lanjut.

Pemakluman berkaitan kelulusan dan tawaran akan dibuat melalui email dan SMS kepada semua pemohon, manakala surat tawaran kepada pelajar yang berjaya boleh dimuat turun terus dari sistem setelah diluluskan nanti. Sementara itu bagi permohonan biasiswa pula, pemohon yang telah berjaya ditawarkan kemasukan dengan surat tawaran rasmi KUIPs sahaja yang akan diberi capaian untuk memohon biasiswa.


Kejohanan Menembak RMP Open Championship 2023 Level III tersenarai dalam MBOR

PUTRAJAYA, 4 Mei- Perdana Menteri, Datuk Seri Anwar Ibrahim meluangkan masa kira-kira 30 minit melawat Kejohanan Menembak RMP Open Championship 2023 Level III.Beliau diiringi Menteri Dalam Negeri, Datuk Seri Saifuddin Nasution dan Timbalan Ketua Polis Negara, Tan Sri Razarudin Husain turut melawat fasiliti yang terdapat di Kelab Menembak Sasaran Shapadu (KMSS).Antara fasiliti yang terdapat termasuklah rumah kelab, 'gun test' dan lurah menembak yang lengkap.Kejohanan Menembak RMP Open Championship 2023 Level III berlangsung selama tujuh hari sehingga 7 Mei.

Kejohanan tersebut juga akan tercatat dalam Malaysia Book of Records (MBOR) sebagai kejohanan menembak yang menerima penyertaan peserta paling ramai iaitu seramai 787 orang.Ia turut disertai peserta luar negara yang terdiri daripada Indonesia, Thailand, UAE, Hong Kong, Singapura dan Filipina.


Anwar ucap Selamat Hari Wesak kepada seluruh penganut Buddha

KUALA LUMPUR, 4 Mei- Perdana Menteri, Datuk Seri Anwar Ibrahim mengucapkan Selamat Hari Wesak kepada seluruh penganut agama Buddha di negara ini.Anwar dalam catatan menerusi Facebooknya berkata, Hari Wesak adalah hari besar buat kalangan penganut Buddha bagi memperingati tiga peristiwa penting melalui satu perayaan (Trisuci Wesak)."Perayaan ini bertujuan memperingati lahirnya pendiri atau pengasas ajaran Buddha yakni Siddharta Gautama, yang mencapai Penerangan Agung pada umur 35 tahun dan kemudian meninggal dunia pada usia 80 tahun.“Penganut Buddha percaya bahawa untuk mencapai kebahagiaan tingkat tinggi atau Nirvana adalah dengan melawan dan membenam sikap keserakahan, kebencian dan kejahatan. Inilah falsafah yang sangat universal yang boleh diteladani dengan cermat. “Sengaja saya singkap falsafah Hari Wesak sebagai usaha dan upaya memupuk kasih sayang, kemuliaan insan, prinsip hidup berdamping, hormat-menghormati dan hidup dalam keadaan aman dan berukun,” menurut Anwar.

Beliau berkata pelbagai perayaan dan budaya di Malaysia sepatutnya memberi keinsafan kepada seluruh rakyat supaya ia terus membawa mesej kasih sayang dan keamanan bersama persefahaman yang utuh sebagai jalan menghindari kebinasaan dan kepunahan tata hidup masyarakat majmuk di negara ini.“Selamat menyambut Hari Wesak kepada seluruh penganut Buddha di Malaysia,” tambahnya.


Gempa bumi sederhana landa luzon, Filipina

KUALA LUMPUR, 4 Mei- Gempa bumi sederhana berukuran 5.4 pada skala Richter melanda Luzon, Filipina pada pukul 8.49 pagi tadi.Jabatan Meteorologi Malaysia (MetMalaysia) dalam kenyataan hari ini memaklumkan gempa itu berlaku pada jarak 64 kilometer (km) timur dari Bandar Tuguegarao, Filipina dengan kedalaman 45km.

Bagaimanapun penilaian awal mendapati tiada ancaman tsunami kepada Malaysia.


Agong, Permaisuri zahir ucapan Selamat Hari Wesak

KUALA LUMPUR, 4 Mei- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan selamat Hari Wesak kepada semua penganut agama Buddha yang menyambut perayaan itu hari ini. Turut menzahirkan ucapan itu ialah Raja Permaisuri Agong Tunku Azizah Aminah Maimunah Iskandariah.Ucapan berkenaan dizahirkan menerusi poster yang dimuat naik di Facebook Istana Negara.“Semoga perayaan ini membawa keamanan, kebahagiaan dan kesejahteraan kepada semua penganut agama Buddha,” menurut Istana Negara.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah/FB Istana Negara)


Kerajaan, rakyat perlu bersedia awal hadapi ramalan El Nino kuat Jun ini

KUALA LUMPUR, 4 Mei- Persediaan awal bagi menghadapi fenomena El Nino kuat yang diramal berlaku Jun ini perlu dilaksanakan segera dengan melibatkan dua pemegang taruh utama negara iaitu kerajaan dan rakyat untuk meminimumkan impak fenomena itu.Pakar alam sekitar Prof Madya Dr Haliza Abdul Rahman berkata walaupun Malaysia pernah beberapa kali mengalami fenomena tersebut, persiapan awal meliputi semua aspek adalah perlu bagi mengelakkan kepanikan melampau.Beliau berkata berdasarkan rekod setakat 2015, El Nino pernah melanda negara sebanyak 12 kali iaitu sejak 1951 hingga 1952 dan kejadian yang paling teruk ialah pada 1997 hingga 1998 apabila catatan suhu tertinggi 40.1 darjah Celsius direkodkan di Stesen Meteorologi Chuping, Perlis pada 9 April 1998.“Justeru, persediaan kerajaan adalah memantau semua aras air sungai dan empangan, mengaktifkan pelan tindak balas kecemasan, meneroka sumber air alternatif, menggalakkan orang ramai dan industri menjimatkan penggunaan air, serta melakukan penghasilan awan dan menyediakan sokongan logistik.“Seterusnya mempertingkatkan segala bentuk bantuan perubatan dan kecemasan seperti ubat-ubatan untuk mangsa selain alat bantuan memadam kebakaran sekiranya berlaku kebakaran,” katanya ketika dihubungi Bernama. Untuk rakyat pula, Haliza berkata persediaan perlu dibuat dari sudut mental dan fizikal bagi menghadapi sebarang kemungkinan seperti krisis air yang menyebabkan langkah seperti catuan air di sesetengah kawasan mungkin terpaksa dibuat sekali gus memberi impak terhadap aktiviti manusia. “Setiap dari kita harus mengelak daripada melakukan sebarang aktiviti yang boleh menyebabkan kebakaran. Bahan-bahan mudah terbakar perlu disimpan dengan baik manakala aktiviti pembakaran terbuka seperti membakar sampah, sisa pertanian dan sisa pembinaan perlu dielakkan.“Ini bagi menghindarkan berlakunya pencemaran udara yang boleh menyebabkan jerebu. Sekiranya berlaku kebakaran terbuka, ia perlu dilaporkan segera kepada pihak berkuasa bagi tindakan lanjut,” katanya.Semalam, media melaporkan fenomena El Nino kuat dijangka bermula Jun apabila keadaan cuaca akan berubah disebabkan kehadiran monsun barat daya yang cuacanya dicirikan dengan keadaan kering dan panas.Berdasarkan laporan tinjauan cuaca bagi tempoh Mei hingga Oktober yang dipaparkan di portal Jabatan Meteorologi (MetMalaysia), kebanyakan model iklim antarabangsa menunjukkan kitaran atmosfera di kawasan tropika konsisten dengan keadaan El Nino Southern Oscillation (ENSO) adalah neutral.Bagaimanapun, laporan itu memaklumkan keadaan neutral yang sedang berlaku itu dijangka akan memasuki fasa El Nino pada Mei hingga Julai ini dengan kebarangkalian 62%.Sementara itu, Pakar Kesihatan Persekitaran Prof Dr Juliana Jalaludin berkata bagi mengelakkan berlakunya strok haba ketika fenomena ini, selain banyak minum air, rakyat dinasihatkan untuk memakai pakaian berwarna terang dan ringan serta mengelakkan aktiviti fizikal.“Selain itu, sentiasa menggunakan pelindung matahari seperti memakai pelindung matahari spektrum luas dengan SPF (Faktor Perlindungan Matahari) 15 atau lebih jika berada di luar rumah kerana selaran matahari menjejaskan keupayaan badan untuk menyejukkan diri,” katanya.

Beliau juga berkata rakyat tidak digalakkan meninggalkan sesiapapun di dalam kenderaan yang tidak bergerak kerana suhu dalaman boleh meningkat lebih daripada 11 darjah Celsius dalam masa 10 minit apabila berada di bawah matahari.Penasihat Pertubuhan Kesihatan Awam Malaysia Datuk Dr Zainal Ariffin Omar pula berkata fenomena El Nino akan meningkatkan risiko penyakit berkaitan dengan bawaan vektor seperti denggi dan malaria, serta penyakit bawaan air dan makanan seperti tifoid dan penyakit saluran pernafasan.Katanya antara persiapan yang boleh dilakukan rakyat bagi menjaga kesihatan masing-masing adalah menyimpan air serta makanan yang sihat dan mencukupi selain memperbanyakkan berteduh di kawasan seperti pokok dan bumbung jika keluar dari rumah.Dr Zainal Ariffin turut menyarankan kerajaan untuk memastikan perkhidmatan bekalan air awam yang cukup dan cekap, bekalan makanan segar dan murah mudah didapati dan memberi amaran awal kepada rakyat semasa melalui fenomena tersebut. -BERNAMA


Lelaki maut tertimbus tanah runtuh di Taman Seputeh

(Mayat mangsa yang tertimbus tanah runtuh di Taman Seputeh,Kuala Lumpur/JBPM KL)

KUALA LUMPUR, 4 Mei- Seorang pengawal keselamatan ditemukan maut dalam timbusan tanah runtuh di Taman Seputeh dekat sini, tengah malam tadi.

Anggota dari Balai Bomba dan Penyelamat (BBP) Jalan Hang Tuah, BBP Seputeh, Pasukan Khas Operasi, Taktikal dan Peyelamat Malaysia (STORM), dan Unit Anjing Pengesan (K9) bersama beberapa jentera digerakkan ke lokasi kejadian sebaik menerima panggilan kecemasan menerusi MERS999 pada pukul 12.54 tengah malam.Menurut Komander Operasi Penguasa Kanan Bomba (PgKB) II, Mohd Rizuan Razali, setibanya pasukan bomba di lokasi kejadian, pihaknya mendapati berlaku runtuhan tanah dan menghempap sebuah pondok pengawal yang berada berhampiran."Runtuhan tersebut telah melibatkan seorang mangsa lelaki dewasa yang merupakan pengawal keselamatan tertimbus di bawah runtuhan tanah tersebut."Mangsa berjaya dibawa keluar pada pukul 6.23 pagi dan disahkan meninggal dunia oleh pihak paramedik," menurut kenyataan hari ini.Mangsa kemudian diserahkan kepada Polis Diraja Malaysia (PDRM) untuk tindakan lanjut.Operasi pencarian turut dibantu oleh anggota PDRM, Angkatan Pertahanan Awam Malaysia (APM), Kementerian Kesihatan (KKM) dan Dewan Bandaraya Kuala Lumpur (DBKL).

(Unit Anjing Pengesan (K9) membantu mencari mangsa tanah runtuhdi Taman Seputeh, Kuala Lumpur/JBPM KL)


Penerbitan sitkom, usaha KKM promosi gaya hidup sihat

PUTRAJAYA, 4 Mei- Kementerian Kesihatan (KKM) menerusi Teras 1 Agenda Nasional Malaysia Sihat (ANMS) menggunakan pelbagai pendekatan dan kaedah media, bagi memantapkan promosi membudaya amalan hidup sihat dalam kalangan rakyat.Menterinya, Dr Zaliha Mustafa berkata satu kelainan dilakukan dalam menyampaikan mesej tersebut melalui penerbitan sitkom yang mampu mencorak daya fikir masyarakat. "Ini satu pendekatan baharu dan saya harap ia bukan sahaja dapat menimbulkan minat orang terhadap kesihatan, bahkan juga menyampaikan agenda kesihatan secara santai," katanya.Beliau berkata demikian selepas majlis pelancaran Sitkom Agenda Nasional Malaysia Sihat, di sini pada Rabu.Acong Sweetchild, Nadia Mustafa, Liza Abdullah dan Jasmin Hamid antara pelakon yang membintangi sitkom lapan episod berkenaan.Ia bakal ditayangkan di RTM TV1 setiap Isnin hingga Khamis, pukul 10.30 malam bermula 8 Mei ini.


KKD, Sarawak sepakat isu 3R perlu ditangani sebaiknya

KUALA LUMPUR, 4 Mei- Kerajaan Negeri Sarawak serta Kementerian Komunikasi dan Digital sepakat bahawa isu 3R yang menyentuh kaum, agama dan institusi diraja perlu ditangani sebaiknya kerana ia boleh menjadi barah dalam kalangan masyarakat Malaysia.Timbalan Menteri Komunikasi dan Digital, Teo Nie Ching berkata isu itu adalah antara perkara yang dibincang semasa kunjungan hormat beliau ke atas Premier Sarawak, Tan Sri Abang Johari Tun Openg pada Rabu.Turut dibincangkan ialah pelbagai isu berkaitan infrastruktur telekomunikasi Sarawak termasuk status pembinaan menara Jalinan Digital Negara (JENDELA) Fasa 1 dengan peruntukan RM4.09 bilion, pelaksanaan Titik Kehadiran (POP) Fasa 1 dan Fasa 2 dengan peruntukan lebih RM1 bilion serta pembinaan dan perluasan Pusat Ekonomi Digital (PEDi)."Premier Sarawak juga menekankan perihal kestabilan politik di peringkat Sarawak dan Persekutuan yang dengannya, isu rakyat dan pembangunan negara dapatlah diberi tumpuan."Tambahnya juga, naratif positif terhadap ekonomi negara adalah penting bagi memberi keyakinan kepada para pelabur dan ini termasuklah penilaian peringkat antarabangsa yang baik seperti indeks kebebasan media, indeks persepsi rasuah dan hak asasi manusia," menurutnya dalam hantaran di laman Facebook.

Beliau berkata mereka juga berbincang mengenai keupayaan kewangan di peringkat Persekutuan yang menunjukkan bahawa Perdana Menteri, Datuk Seri Anwar Ibrahim mengawal aliran tunai kerajaan dan memperkukuh kewangan negara.Kunjungan hormat itu turut disertai Timbalan Menteri di Pejabat Premier Sarawak (Hal Ehwal Korporat, Penerangan dan Unit Komunikasi Awam Sarawak) Datuk Abdullah Saidol, Ahli Parlimen Bandar Kuching Kelvin Yii, Pengarah Suruhanjaya Komunikasi dan Multimedia Malaysia Sarawak Adiman Ajem, Timbalan Pengarah Jabatan Penerangan Sarawak Aziz Abdul Rahman serta Pengurus Besar Telekom Malaysia Sarawak Abdul Rahman Taha.-BERNAMA


Pengusaha stesen minyak disyaki bersekongkol seleweng diesel bersubsidi

PUCHONG, 4 Mei- Kementerian Perdagangan Dalam Negeri dan Kos Sara Hidup (KPDN) mengesyaki penglibatan pengusaha stesen minyak bersekongkol dengan sindiket seleweng diesel bersubsidi.Ia selepas penemuan 63,000 liter diesel bersubsidi bernilai lebih RM135,000 dalam serbuan pada Rabu, di sebuah gudang di Kampung Sri Aman, di sini.Pengarah KPDN Selangor, Mohd Zuhairi Mat Radey berkata serbuan dijalankan susulan aduan awam dan hasil risikan selama sebulan.Dalam operasi tersebut, pihaknya turut menemukan beberapa keping resit pembelian minyak diesel secara berulang daripada sebuah stesen minyak sama."Berdasarkan maklumat yang diperolehi, telah membawa asas tindakan serbuan ini."Tiada tangkapan dilakukan semasa serbuan, tindakan sitaan adalah melibatkan dua buat skit tank bersama peralatan lain seperti 3 unit flow meter beserta pump lengkap serta dua unit kompresor dan sebuah kenderaan jenis toyata hilux dan 15 unit ibc tank," katanya ketika ditemui media di lokasi serbuan.

(Pengarah KPDN Selangor, Mohd Zuhairi Mat Radey (tengah) ketika ditemui media di lokasi serbuan)

Jelasnya lagi, gudang tanpa nama itu lengkap dengan tempat tinggal dan sistem kamera litar tertutup menyebabkan kesemua ahli sindiket sempat melarikan diri semasa serbuan.KPDN Selangor giat menjalankan 14 serbuan di bawah Op Tiris bermula Januari hingga 2 Mei.


575 kes kebakaran terbuka di Kelantan - JBPM

BACHOK, 3 Mei- Jabatan Bomba dan Penyelamat Malaysia (JBPM) Kelantan merekodkan sebanyak 575 kes kebakaran terbuka membabitkan tanah gambut, ladang, kebun dan sampah bermula Februari sehingga kini.Pengarah JBPM Kelantan, Zainal Madasin berkata jumlah terbabit tidak termasuk kebakaran kediaman.Bachok menjadi daerah paling tinggi merekodkan kes kebakaran terbuka, diikuti daerah Pasir Mas."JBPM Kelantan menempatkan 50 pegawai dan anggota bertugas dari Balai Bomba dan Penyelamat (BBP) Bachok, Pengkalan Chepa, Kota Bharu, Pasir Tumboh, Pasir Puteh dan Tok Bali berkampung di lokasi dan operasi pemadaman berlangsung tanpa henti," katanya kepada pemberita di sini.Zainal berkata kebakaran di tempat pelupusan sampah itu membabitkan 10 hektar.Pihaknya menjangkakan operasi pemadaman akan selesai dalam tempoh beberapa hari ini bergantung kepada cuaca.Beliau turut menasihatkan orang ramai supaya tidak melakukan pembakaran terbuka terutama ketika musim kemarau.


Naik taraf rangkaian internet 5G beri manfaat kepada rakyat

PETALING JAYA, 3 Mei- Inisiaitif kerajaan menaik taraf rangkaian internet 5G dilihat tepat pada masanya kerana ia memberi manfaat kepada rakyat.

Itu antara pandangan orang ramai mengenai pelaksanaan rangkaian 5G menerusi Digital Nasional Berhad (DNB) untuk mencapai 80 peratus liputan hujung tahun ini."Saya rasa 5G itu penting untuk semua sebab sekarang semua urusan perlukan internet. Jadi kalau liputan 5G itu 80 peratus, semua dapat, lebih senang untuk pelajar terutamanya ataupun individu yang bekerja dari rumah boleh melakukan kerja. Sebab itu ia sangat penting", kata Azwin Azman.

"Baguslah untuk setiap orang terutamanya di kawasan pendalaman. Kawasan tersebut memerlukan kemudahan itu untuk pelajaran dan segalanya lebih baik untuk mereka, untuk lebih maju kehadapan untuk kehidupan kita terutamanya pada zaman sekarang, semua orang hendak internet bagi mendapatkan maklumat. Saya rasa adalah sangat bagus, kerajaan luaskan liputan shingga 80 peratus", kata Ayra Aminuddin. "Bagus, saya menunggu liputan itu, penambahbaikan itu, saya mahu lihat kelajuan internet", kata Raj Maniam.

Terdahulu, kerajaan bersetuju supaya pelaksanaan rangkaian 5G di Malaysia diteruskan melalui Digital Nasional Berhad (DNB) sehingga mencapai 80 peratus liputan di kawasan berpenduduk menjelang penghujung 2023. Menteri Komunikasi dan Digital Fahmi Fadzil berkata perkara tersebut dipersetujui dalam Mesyuarat Kabinet dipengerusikan Perdana Menteri Datuk Seri Anwar Ibrahim.


Penunggang motosikal usia 50 tahun maut dipanah petir

KUALA LANGAT, 3 Mei - Seorang lelaki ditemukan tidak sedarkan diri akiabt dipanah petir di tepi jalan di Kampung Seri Cheeding, Banting di sini, semalam.Ketika kejadian, mangsa warga tempatan, berusia 50 tahun, dalam perjalanan ke tempat kerjanya pada jarak kira-kira 16 kilometer dari lokasi terbabit.Ketua Polis Daerah Kuala Langat Supt Ahmad Ridhwan Mohd Nor @ Saleh berkata mangsa bekerja di sebuah kilang di Bandar Mahkota, Banting dengan menunggang motosikal kira-kira 6.20 petang."Semasa melalui Jambatan Rimbayu ke Ladang Teh Seri Cheeding, mangsa telah terkena panahan petir lalu jatuh dari motosikalnya dan tidak sedarkan diri."Mangsa terjatuh sejauh 50 meter ke hadapan dan tidak sedarkan diri," katanya dalam kenyataan hari ini.Beliau berkata orang awam yang melalui jalan itu membantu mengangkat mangsa dan diletakkan di tepi jalan dan menghubungi talian kecemasan."Mangsa cedera di bahagian leher kanan serta lebam di bahagian perut dan paha akibat panahan petir," katanya.Beliau berkata, siasatan mendapati terdapat dua lubang kesan panahan petir di atas jalan raya di lokasi kejadian."Bedah siasat mendapati punca kematian adalah akibat panahan petir dan polis mengklasifikasikan kes ini sebagai mati mengejut," katanya.


Empat ditahan di Johor berhubung kes dadah

KLUANG, 3 Mei- Empat individu termasuk seorang warga asing diberkas bersama pelbagai jenis dadah menerusi serbuan di Taman Delima 3 di sini, 30 April lalu.Ketua Polis Kluang, Asisten Komisioner Bahrin Mohd Noh berkata kesemua suspek berusia 26 hingga 34 tahun.Kesemuanya memiliki pelbagai rekod jenayah.Polis turut merampas dua kereta dan wang tunai."Nilai rampasan keseluruhan termasuk sitaan berjumlah RM417,000. "Polis telah merampas dadah jenis syabu seberat 3,534.40 gram bernilai RM194,393. "Ganja pula seberat 534 gram bernilai RM1,500."Kesemuanya direman sehingga 6 Mei ini bagi membantu siasatan mengikut Seksyen 39B Akta Dadah Berbahaya 1952," katanya menerusi kenyataan.


PKS, vendor perlu peka perkembangan EV

SERDANG, 3 Mei- Perusahaan kecil dan sederhana (PKS) serta vendor perlu mengikuti perkembangan terkini dan amalan terbaik dalam reka bentuk dan pembuatan komponen kenderaan elektrik (EV).Menteri Pelaburan, Perdagangan dan Industri (MITI) Tengku Datuk Seri Zafrul Tengku Abdul Aziz berkata, ini bagi mengekalkan daya saing dalam menghasilkan komponen serta reka bentuk yang lebih canggih.

(Menteri Pelaburan, Perdagangan dan Industri (MITI) Tengku Datuk Seri Zafrul Tengku Abdul Aziz)

"Pelbagai cara termasuk akses kepakaran teknologi, penyelidikan dan pembangunan. Belajarlah sebanyak mungkin mengenai sektor automotif."Ada banyak perubahan dalam beberapa tahun. Justeru didiklah diri anda dan belajar teknologi baharu", katanya semasa berucap pada pra-pelancaran Malaysia Autoshow 2023 di Taman Ekspo Pertanian Malaysia (MAEPS), Serdang. Tambahnya, pasaran EV ASEAN diunjur berkembang hampir 33 peratus setahun kepada AS$2.7 bilion menjelang 2027.Peluang itu harus dimanfaatkan dengan memacu ke arah matlamat lebih tinggi bagi penggunaan kenderaan elektrik di negara ini.


Kerajaan teliti RUU berkaitan, kebebasan media terjamin

PUTRAJAYA, 3 Mei- Kerajaan sedang meneliti beberapa rang undang-undang (RUU) baharu berkaitan media termasuk RUU Majlis Media Malaysia dalam usaha memastikan aspek kebebasan media di negara ini terjamin.

Menteri Komunikasi dan Digital Fahmi Fadzil berkata, RUU berkenaan kini dalam proses perbincangan. "Pada Masa yang sama perbincangan dengan organisasi-organisasi media termasuk dengan syarikat-syarikat serta badan-badan wartawan.

(Menteri Komunikasi dan Digital Fahmi Fadzil)

"Kita harap akan perbincangan RUU Majlis Media Malaysia dapat dirancakkan menjelang Hari Wartawan Nasional ataupun HAWANA supaya beberapa perkara asas isu-isu yang dihadapi rakan-rakan media dapat dikenalpasti dan ditangani secara mampan", katanya dalam sidang media berkenaan Inisiatif 5G di Putrajaya. Pada 13 Mac lepas, Kementerian Komunikasi dan Digital menerusi jawapan yang disiarkan di laman sesawang Parlimen memaklumkan telah mengadakan mesyuarat bersama Jawatankuasa Kerja Sementara pada 1 Mac.Ia bagi mendapatkan penjelasan lanjut berhubung kandungan draf RUU Majlis Media Malaysia daripada jawatankuasa itu supaya lebih spesifik.


Ribut, 14 rumah rosak di Johor Bahru

JOHOR BAHRU, 3 Mei- Sebanyak 14 buah rumah di Kampung Melayu Majidee, di sini rosak akibat ribut pukul 2.48 petang tadi.Sekretariat Jawatankuasa Pengurusan Bencana Daerah Johor Bahru berkata kawasan terlibat adalah di Jalan Rahmat, Jalan Budiman dan Jalan Sehat."Tiga buah kereta turut rosak dihempap pokok."Punca kejadian disebabkan hujan lebat dan angin kuat sehingga mengakibatkan banyak rumah terjejas," katanya menerusi kenyataan.Tambahnya, banjir kilat di Permatang Kempas di sini sudah surut.Pemantauan akan terus dilaksanakan dari semasa ke semasa.


Prinsip masyarakat Madani, dihidupkan menerusi karya, laporan media yang adil, berfakta

KUALA LUMPUR, 3 Mei- Menghidupkan masyarakat Madani menerusi media adil dan berfakta.Komitmen itu sekali lagi diulangi Perdana Menteri, Datuk Seri Anwar Ibrahim.Kenyataan menerusi Twitter itu dibuat oleh Perdana Menteri pada Hari Kebebasan Media Sedunia yang disambut hari ini.Perdana Menteri berharap media akan terus berkarya dan menjunjung prinsip-prinsip demokrasi.Pada hantaran sama, beliau berkongsi Laporan Pencapaian Malaysia dalam Indeks Kebebasan Media 2023 yang dikeluarkan Reporters Without Borders (RSF).Malaysia meningkat 40 anak tangga untuk berada di kedudukan 73 dengan 62.83 mata, berbanding kedudukan 113 dengan 51.55 mata tahun sebelumnya.Dalam kalangan negara ASEAN, Malaysia berada di kedudukan tertinggi diikuti Thailand di kedudukan 106 dan Indonesia 108.Indeks Kebebasan Media 2023 RSF menilai tahap kebebasan pengamal media di 180 negara dan wilayah seluruh dunia.

(Kenyataan menerusi Twitter itu dibuat oleh Perdana Menteri pada Hari Kebebasan Media Sedunia yang disambut hari ini)


Sasar pelaksanaan 5G sehingga 80% liputan kawasan berpenduduk

PUTRAJAYA, 03 Mei- Kerajaan bersetuju supaya pelaksanaan rangkaian 5G di Malaysia diteruskan melalui Digital Nasional Berhad (DNB) sehingga mencapai 80 peratus liputan di kawasan berpenduduk menjelang penghujung 2023. Menteri Komunikasi dan Digital Fahmi Fadzil menerusi kenyataan berkata peralihan kepada model dwirangkaian akan dilaksanakan berpandukan syarat-syarat yang selari dengan amalan di peringkat global yang menawarkan kepelbagaian rangkaian bukan sahaja untuk rakyat, malah juga untuk sektor perindustrian yang merupakan antara kumpulan sasar penggunaan teknologi 5G. "Keputusan ini dibuat dengan anjakan fokus kepada elemen penerimagunaan dan inovasi berasaskan teknologi 5G secara komprehensif.

(Menteri Komunikasi dan Digital Fahmi Fadzil/BERNAMA)

"Model ini turut mengambil kira kemampanan ekosistem industri telekomunikasi di Malaysia sekali gus menamatkan unsur monopoli yang sering dikaitkan dengan DNB. "Selaras dengan prinsip utama yang digariskan dalam ucapan Belanjawan 2023 oleh YAB Perdana Menteri, peralihan ini dapat memanifestasikan keterangkuman melalui penyertaan penuh penyedia perkhidmatan tanpa menjejaskan langganan 5G sedia ada pada kadar berpatutan untuk rakyat", katanya.Kementerian Komunikasi dan Digital (KKD) sentiasa bekerjasama dengan Kementerian Kewangan (MOF) dan DNB serta pihak penyedia perkhidmatan bagi memastikan peralihan kepada model dwirangkaian berjalan dengan lancar tanpa menjejaskan kepentingan rakyat dan keyakinan pelabur.


Pembaharuan LMM tempoh 10 tahun, dengan kadar fi istimewa

PUTRAJAYA, 3 Mei - Inisiatif pembaharuan Lesen Memandu Malaysia (LMM) untuk tempoh 10 tahun dengan kadar fi pembaharuan istimewa dan kebenaran khas pembaharuan LMM tamat tempoh bermula 8 Mei ini.Menteri Pengangkutan, Anthony Loke Siew Fook berkata melalui inisiatif yang diadakan oleh Kementerian Pengangkutan (MOT), orang ramai boleh memperbaharui LMM masing-masing untuk tempoh maksima sehingga 10 tahun berbanding sebelum ini yang dihadkan kepada lima tahun sahaja."Mana-mana pemegang LMM yang memperbaharui lesen untuk 10 tahun sekali gus akan hanya dikenakan bayaran untuk tempoh sembilan tahun sahaja," katanya dalam sidang media hari ini di Putrajaya.

(Menteri Pengangkutan, Anthony Loke Siew Fook)

Bagaimanapun, pembaharuan untuk tempoh sepuluh tahun sahaja yang akan menerima fi istimewa tersebut.Inisiatif tersebut untuk warganegara Malaysia sahaja dan tidak terpakai kepada warganegara asing atau mana-mana pemegang pas permit jangka masa panjang.Sementara itu, menurut Loke, mengambil kira Perintah Kawalan Pergerakan (PKP) di sepanjang pandemik COVID-19 serta kekangan dihadapi oleh rakyat Malaysia di luar negara yang tidak dapat memperbaharui LMM masing-masing kerana tidak berpeluang untuk pulang ke tanah air, MOT akan memberi kebenaran khas kepada mana-mana pemegang LMM yang telah tamat tempoh sah laku untuk memperbaharui LMM masing-masing tanpa perlu menjalani semula ujian. Namun kebenaran khas ini hanya terhad kepada LMM yang tempoh sah laku telah tamat mulai 1 Januari 2018 dan ke hadapan sahaja.Katanya lagi, tempoh kebenaran khas ini hanya berkuatkuasa sehingga hujung tahun ini, memandangkan ramai rakyat Malaysia yang sudah pulang ke tanah air dan inisiatif ini dapat membantu rakyat dalam memudahkan perbaharui LMM mereka.


Pemangku Raja Perlis ziarah mangsa kebakaran

ARAU, 3 Mei- Pemangku Raja Perlis, Tuanku Syed Faizuddin Putra Jamalullail berkenan berangkat menziarahi mangsa kebakaran rumah, Ramli Bakar, di Kampung Pida 3, Semut Gatal, Arau.Kejadian kebakaran yang berlaku kira-kira pukul 4.00 petang, 1 Mei lalu telah menjejaskan keseluruhan struktur rumah berkenaan dan punca kejadian masih dalam siasatan.Baginda berharap semoga beliau dan keluarga kuat dan tabah untuk mengharungi dugaan di bulan Syawal ini.Tuanku Syed Faizuddin turut menyampaikan sumbangan bantuan awal bencana bagi pihak Majlis Agama Islam dan Adat Istiadat Melayu Perlis (MAIPs) sebanyak RM700.Selain itu, Jabatan Kebajikan Masyarakat Negeri Perlis turut menyerahkan sumbangan berjumlah RM5,700 yang disampaikan oleh Pengarahnya, Ku Chik Ku Md Isa.

Pihak MAIPs kini sedang mempertimbangkan cadangan untuk baik pulih kediaman yang terjejas tertakluk kepada segala garis panduan yang telah ditetapkan.


Cuaca panas: Murid SK Temenggong Abdul Rahman 1 berpakaian sukan

(Murid SK Temenggong Abdul Rahman 1 di Johor Bharu)

JOHOR BAHRU, 3 Mei- Semua 641 murid termasuk pra sekolah dan 42 pendidik di Sekolah Kebangsaan (SK) Temenggong Abdul Rahman 1 di sini hadir ke sesi persekolahan dengan memakai pakaian sukan, susulan cuaca panas.

Mereka menyambut baik saranan Kementerian Pendidikan (KPM) yang melonggarkan etika berpakaian ke sekolah sepanjang musim panas ketika ini.Sementara itu, semua aktiviti sukan dijalankan di kawasan berbumbung bagi memberi keselesaan kepada murid, selain mengekalkan kecergasan mereka sepanjang berada di sekolah."Pakai baju sukan selesa dan tak panas sangat. Kami tidak dibenarkan main (bersukan) di padang sebab cikgu beritahu cuaca terlalu panas, jadi kami main dalam dewan sahaja," kata Azfar Syazwi Azmi, murid darjah enam.


KPDN Kelantan tubuh task force, usaha pulihkan bekalan gula

KOTA BHARU, 3 Mei- Kementerian Perdagangan Dalam Negeri dan Kos Sara Hidup (KPDN) Negeri Kelantan menubuhkan pasukan task force menerusi Ops Manis selama seminggu bermula hari ini. Pengarah KPDN Negeri Kelantan, Azman Ismail berkata, pasukan yang terdiri daripada lebih 130 orang pegawai penguatkuasa itu memberi tumpuan dalam usaha memulihkan bekalan gula, mengelak pembelian panik, bersyarat, menyorok dan menjual melebihi harga di negeri itu.

(Pengarah KPDN Negeri Kelantan, Azman Ismail)

Menurut beliau, penduduk di Kelantan dinasihatkan supaya tidak melakukan pembelian panik berikutan bekalan gula akan pulih dalam masa terdekat. “Kita telah berjaya mengedarkan lebih 250,000 tan metrik ke seluruh negeri Kelantan untuk semua tempat terjejas. Dalam masa yang sama bermula pada 1 Mei, 2 Mei dan sehingga hari ini masih ada bekalan baru masuk."Insha-Allah dalam masa mungkin satu hari, dua hari lagi bekalan akan pulih seperti sedia kala”, katanya ketika ditemui pemberita di Majlis Ramah Mesra Aidilfitri KPDN Negeri Kelantan di Kota Bharu. Mengulas lanjut, katanya, bekalan gula di negeri itu terputus adalah berikutan penutupan sementara dua kilang gula di Pulau Pinang dan Johor sempena hari raya Aidilfitri lalu.Namun, bermula semalam hingga hari ini, lebih 100 tan metrik gula telah dan sedang diterima untuk dihantar kepada tiga hingga empat pemborong besar di Kelantan. Dalam pada itu, Azman berkata, setakat ini, pihaknya menerima 11 aduan rasmi daripada pengguna  termasuk melibatkan kekurangan dan tiada bekalan, peniaga enggan menjual dan gula dijual pada harga yang lebih tinggi dari harga yang ditetapkan.


39 kecederaan akibat mercun di Kelantan

KOTA BHARU, 3 Mei- Sebanyak 39 kes kecederaan akibat terkena mercun dilaporkan di Kelantan dalam masa lebih sebulan mulai 25 Mac lalu.Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, dua daripada keseluruhan kes itu dirujuk kepada pakar perubatan kerana mengalami kecederaan serius.Sementara itu, 23 kes dimasukkan ke wad untuk mendapatkan rawatan lanjut, baki 14 kes lagi dirawat sebagai pesakit luar.Daripada keseluruhan tersebut, 10 dirawat di Hospital Raja Perempuan Zainab II, sembilan di Hospital Tanah Merah dan masing-masing empat kes dirawat di Hospital Tengku Anis di Pasir Puteh, Hospital Gua Musang, dan Hospital Sultan Ismail Petra di Kuala Krai, selain dua kes di Hospital Tumpat, dua di Hospital Machang, Hospital Jeli (tiga) dan satu kes di Hospital Pasir Mas.Ujar beliau, majoriti kes melibatkan kanak-kanak berusia sembilan hingga 10 tahun dengan pelbagai kecederaan termasuk patah jari tangan dan melecur di beberapa bahagian badan.


JBPM kenal pasti 406 kawasan titik panas berisiko kebakaran

KUALA LUMPUR, 3 Mei- 406 kawasan titik panas berisiko kebakaran dikenal pasti sepanjang musim panas dan kering yang dijangka berlaku sehingga Ogos depan.Menurut Pengarah Operasi Kebombaan dan Penyelamat Jabatan Bomba dan Penyelamat Malaysia (JBPM), Datuk Ahmad Izram Osman, anggotanya sudah memulakan pemantauan di kawasan yang telah dikenal pasti.

Antara kawasan dikenal pasti termasuk 119 di Kedah, 45 di Johor, 37 di Negeri Sembilan, 34 di Terengganu, 33 di Sabah, 30 di Sarawak dan 23 di Perak.Manakala 22 kawasan dikenal pasti di Selangor, 15 di Kuala Lumpur, 13 di Pulau Pinang, 10 di Pahang, sembilan di Kelantan, tujuh di Labuan, enam di Melaka dan tiga di Perlis.


Tiga rakyat Malaysia masih di Sudan disahkan selamat - Zambry

KUALA LUMPUR, 3 Mei - Tiga lagi rakyat Malaysia yang masih berada di Sudan berada dalam keadaan selamat.Perkara itu disahkan Menteri Luar, Datuk Seri Dr. Zambry Abdul Kadir.Katanya, dua daripadanya adalah Pegawai Angkatan Tentera Malaysia (ATM) yang menyertai Pasukan Keselamatan Interim Pertubuhan Bangsa Bersatu ke Abyei (UNISFA).Mereka ialah Mejar Zazalina Ghazali dan Leftenan Komander Naadifarin Che Kamaruddin.

"Wilayah Abyei tidak terjejas teruk susulan pertempuran yang masih berterusan di Sudan. Jika keadaan memerlukan, proses bawa keluar mereka, akan dikendali PBB," katanya menerusi kenyataan.Seorang lagi individu melibatkan wanita yang dilapor terperangkap bersama suaminya, warga Sudan dan dua anak mereka.Tambah Zambry, usaha membawa keluar mereka dari wilayah Al Gaza telah dilaksana dan keluarga itu dijangka tiba di Pelabuhan Sudan hari ini.Malaysia telah meminta bantuan Arab Saudi dan Pakistan untuk membawa kesemua mereka keluar ke Jeddah dalam masa terdekat.


Kes seludup ular, bagasi diterima bawah kawalan Polis Bantuan MAHB - Kastam

(22 ekor ular pelbagai spesies dirampas di Lapangan Terbang Chennai/Twitter@cbic_india)

PUTRAJAYA, 3 Mei- Bagasi seorang penumpang yang membawa 22 ekor ular dari Lapangan Terbang Antarabangsa Kuala Lumpur (KLIA) Terminal 2 ke Lapangan Terbang Antarabangsa Chennai, India pada 28 April lalu dilaporkan didaftarkan sebagai ‘check-in baggage’ dan ia bawah kawalan Polis Bantuan Malaysia Airport Holdings Berhad (MAHB).Jabatan Kastam Diraja Malaysia (JKDM) menjelaskan pihaknya hanya memeriksa bagasi atau beg yang diikrar sebagai ‘hand carry baggage’ apabila penumpang melalui kawasan pemeriksaan Kastam.Dalam pada itu, katanya, bagasi penumpang berstatus ‘check-in baggage’ perlu didaftarkan di kaunter ‘check-in bag’ di mesin pengimbas milik MAHB sebelum melalui pemeriksaan Imigresen dan Kastam di KLIA Terminal 1, KLIA Terminal 2 dan Lapangan Terbang Sultan Abdul Aziz Shah, Subang."Pegawai Kastam hanya akan mengarahkan penumpang mengikrarkan barang-barang milikannya dan mengimbas setiap bagasi dan beg ‘hand carry baggage’ yang dibawa di kaunter Pemeriksaan Kastam sepertimana peruntukan di bawah Seksyen 103, Akta Kastam 1967," menurut kenyataan hari ini.Ujarnya, pengimbasan dan pemantauan imej semua bagasi dilakukan sepenuhnya oleh Polis Bantuan MAHB, KLIA yang bertugas dan hasil pemeriksaan tersebut akan disalurkan kepada agensi-agensi penguatkuasaan yang berkaitan.Kastam dan MAHB sedang dalam cadangan pelaksanaan pemeriksaan secara berpusat terhadap penumpang penerbangan antarabangsa yang akan dijalankan di KLIA Terminal 2.

(Antara ular yang ditemui dalam bagasi seorang wanita di Lapangan Terbang Chennaisejurus tiba dengan penerbangan dari Kuala Lumpur/Twitter @ChennaiCustoms)

Artikel berkaitan:Wanita dari KL seludup 22 jenis ular ditahan di Lapangan Terbang Chennai


Hak kebebasan bersuara kepada media terus disokong Kerajaan Perpaduan

KUALA LUMPUR, 3 Mei- Hak kebebasan bersuara terutama kepada media akan terus disokong Kerajaan Perpaduan.Ini selaras dengan gagasan Malaysia MADANI.Timbalan Menteri Komunikasi dan Digital (KKD), Teo Nie Ching sekali lagi menyatakan, kerajaan sedia ada berjaya meraih pencapaian yang lebih baik dalam perkara berkenaan.Menurut beliau, ianya terbukti menerusi Indeks Kebebasan Media Dunia 2022 yang dikeluarkan Reporters Without Borders (RFS).Tambahnya, kedudukan Malaysia meningkat kepada 113 dengan 51.55 mata berbanding 199 dengan 60.53 mata, tahun sebelumnya.

(Timbalan Menteri Komunikasi dan Digital (KKD), Teo Nie Ching)

Teo turut mengakui bahawa beliau mengikuti perkembangan cadangan penubuhan Majlis Media Malaysia yang telah diusahakan sejak 2018.Bagaimanapun, Rang Undang-undang mengenainya sedang diteliti, sebelum dibentang kepada Jemaah Menteri.


Jenazah kakitangan RTM, Zubairy Abdullah selamat dikebumikan

KUALA LUMPUR, 3 Mei- Jenazah mangsa maut, Allahyarham Mohd Zubairy Abdullah yang terlibat dalam kemalangan jalan raya membabitkan tiga kenderaan di Jalan Benta-Lipis dibawa dari Lipis ke Kelantan untuk dikebumikan pada pukul 8.00 pagi tadi.Allahyarham yang berusia 46 tahun itu merupakan Ketua Unit Saluran Berita RTM.Adik Allahyarham, Zaid Abdullah memaklumkan anak perempuan Allahyarham masih dalam keadaan koma. Manakala anak lelaki bongsu Allahyarham sudah sedar namun masih dalam pemantauan hospital.

Berita berkaitan:Ketua Unit Saluran Berita RTM maut kemalanganFahmi ucap takziah pemergian Allahyarham Mohd Zubairy

Difahamkan kemalangan itu berlaku selepas sebuah MPV bertembung dengan sebuah lori dan pacuan empat roda.


Agong, Raja Permaisuri adakan lawatan khas ke London

(Al-Sultan Abdullah dan Tunku Azizah Aminah)

PUTRAJAYA, 3 Mei- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan mengadakan lawatan khas ke London, United Kingdom (UK) mulai hari ini hingga 14 Mei.Baginda berdua dijemput hadir ke upacara pertabalan Raja Charles III di Westminster Abbey pada 6 Mei."Baginda berdua juga berkenan untuk menghadiri Majlis Resepsi yang dihoskan Raja Charles III di Istana Buckingham pada 5 Mei."Lawatan khas ini amat signifikan dalam konteks menyatukan hubungan sedia ada dan akrab di antara Malaysia dan United Kingdom, terutamanya di antara institusi diraja kedua-dua negara serta ikatan Komanwel," menurut kenyataan hari ini.Kenyataan itu memaklumkan, lawatan berkenaan turut menzahirkan kepentingan hubungan erat di antara kedua-dua negara bekerjasama dalam pelbagai bidang yang disokong di peringkat pemerintah tertinggi negara.


Mohamad Fauzi mula tugas Ketua Setiausaha KKD

PUTRAJAYA, 3 Mei- Datuk Mohamad Fauzi Md Isa dilantik sebagai Ketua Setiausaha baharu di Kementerian Komunikasi dan Digital (KKD) menggantikan Datuk Seri Mohammad Mentek. Beliau hadir di bangunan KKD, di sini, pada pukul 8:50 pagi dan disambut oleh pengurusan tertinggi kementerian. Mohamad Fauzi mengimbas wajah di mesin perakam waktu kehadiran sebagai simbolik memulakan tugas secara rasmi sebagai Ketua Setiausaha KKD.

Terdahulu, beliau menjawat jawatan Timbalan Ketua Setiausaha (Dasar dan Kawalan) di Kementerian Dalam Negeri.


Pameran 'Hallyu! The Korean Wave' di Balai Seni Negara

(Pemeran 'Hallyu! The Korean Wave' di Balau Seni Negara, Kuala Lumpur)

KUALA LUMPUR, 3 Mei- Pameran 'Hallyu! The Korean Wave' diadakan di Balai Seni Negara di Kuala Lumpur sehingga 16 September ini.Ketua Setiausaha Kementerian Pelancongan, Kesenian dan Kebudayaan, Datuk Saraya Arbi berkata, pameran menterjemahkan pengalaman 20 pengkarya tempatan dan Korea Selatan tentang asimilasi budaya kedua-dua negara.Pameran kolaborasi antara Kementerian Pelancongan, Seni dan Budaya (MOTAC) menerusi Balai Seni Negara dan Kedutaan Korea Selatan di Malaysia itu dirasmikan bersama Menteri Luar Korea Selatan, Park Jin.Dasar Pandang Ke Timur yang diperkenal pada tahun 1982 mempamerkan banyak kerjasama dan model pembangunan Korea Selatan yang menyerap dalam masyarakat di negara ini.Dasar yang turut menekankan pertukaran sosial budaya turut melihat 'Hallyu' atau Gelombang Korea berkembang sehingga ke hari ini.


KKM harap Kertas Putih Kesihatan dapat sokongan penuh

GEORGE TOWN, 3 Mei - Kertas Putih Kesihatan yang bakal menjadi permulaan perjalanan reformasi sistem kesihatan Malaysia diharap akan mendapat sokongan seluruh masyarakat dan kerajaan.Ketua Pengarah Kesihatan, Datuk Dr Muhammad Radzi Abu Hassan berkata Kertas Putih Kesihatan itu dijangka akan dibentangkan di Parlimen bulan depan bagi mendapatkan sokongan dwipartisan ahli Parlimen sebelum langkah-langkah pelaksanaanya dapat dijalankan.

"Dari segi konsep, ia telah pun lengkap serta merangkumi segala aspek kesihatan tapi kita perlu mula untuk mengoptimumkan strategi dan perancangan dari sekarang."Kita berharap ia mendapat sokongan penuh kerana usaha ini bukan membabitkan KKM sahaja malah memerlukan usaha masyarakat dan kerajaan secara menyeluruh untuk menjadikan sistem kesihatan Malaysia lebih cekap," katanya kepada pemberita selepas menghadiri Sesi Townhall Kertas Putih Kesihatan Zon Utara, di sini pada Selasa.Tambah Muhammad Radzi, antara isu yang dibangkitkan tertumpu kepada penambahbaikan perkhidmatan sistem kesihatan negara yang sering menghadapi kesesakan, antaranya, di kecemasan dan pusat-pusat kesihatan.


Pembenihan awan dilakukan di Pulau Pinang

GEORGE TOWN, 3 Mei- Tentera Udara Diraja Malaysia (TUDM) dan Jabatan Meteorologi Malaysia (MetMalaysia) menjalankan operasi pembenihan awan di kawasan tadahan Empangan Teluk Bahang dan Empangan Teluk Air Itam di Pulau Pinang, bermula semalam.TUDM dalam kenyataan memaklumkan, operasi yang dijangka berlarutan hingga esok itu turut melibatkan kerjasama Agensi Pengurusan Bencana Negara (NADMA) dan kerajaan negeri.Operasi berkenaan melibatkan penyediaan empat tangki bancuhan larutan garam dengan muatan 1,500 liter bagi setiap tangki.Pembenihan awan akan menggunakan khidmat pesawat angkut C130H oleh anak kapal No 20 Skuadron.Kenyataan sama menyebut, pesawat angkut TUDM berlepas dari Pangkalan Udara Subang pada pukul 2.45 petang.Pembenihan awan dilaksana bagi memulihkan bekalan air yang terjejas dan semakin menyusut di kawasan tadahan hujan.

(Tangki bancuhan larutan garam bagi operasi pembenihan awan)


Jawatankuasa Pro-tem kaji keperluan SPRM bawah seliaan EAIC

KUALA LUMPUR, 3 Mei - Beberapa cadangan pindaan kepada Akta Suruhanjaya Integriti Agensi Penguatkuasaan 2009 (Akta 700) antara yang diteliti dalam sesi perbincangan pengukuhan Suruhanjaya Integriti Agensi Penguatkuasaan (EAIC) pertama, pada Selasa.Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said memaklumkan sesi itu membincangkan mandat Perdana Menteri mengenai cadangan mewujudkan badan bebas baharu dan pengukuhan EAIC bagi memantau salah laku agensi penguatkuasaan.

"Antara perkara yang telah dibincangkan adalah penubuhan Jawatankuasa Pro-tem yang dipersetujui oleh Jemaah Menteri pada 19 April 2023."Jawatankuasa Pro-tem ini antara lain akan mengkaji keperluan memasukkan Suruhanjaya Pencegahan Rasuah Malaysia (SPRM) sebagai salah sebuah agensi penguatkuasaan yang disenaraikan di bawah seliaan EAIC,” katanya menerusi kenyataan pada Selasa.Susulan itu, Azalina berkata Jawatankuasa Pro-tem akan mengadakan sesi libat urus bersama dengan semua pihak berkepentingan termasuk Ahli-ahli Parlimen kerajaan dan pembangkang serta badan bukan kerajaan dalam masa terdekat."Kerajaan Perpaduan di bawah pimpinan Perdana Menteri amat komited dalam mewujudkan sebuah badan benar-benar bebas yang mempunyai kuasa kawalan tatatertib yang efektif dan berkesan untuk menyemai dan meningkatkan integriti dalam kalangan pegawai penguat kuasa dan agensi penguatkuasaan,” katanya.


MABES, entiti milik penuh MAG berkuat kuasa 1 Mei

KUALA LUMPUR, 3 Mei - Perkhidmatan Kejuruteraan MAB (MABES) telah menjadi entiti milik penuh Malaysia Aviation Group (MAG), berkuat kuasa 1 Mei 2023.

MABES telah diletakkan bawah bidang kuasa pusat keuntungan perkhidmatan penerbangan, yang bertanggungjawab menyelia kargo, pengendalian darat dan operasi penyelenggaraan, pembaikan dan baik pulih (MRO), serta akademi latihan kumpulan itu.

Langkah tersebut sejajar Pelan Perniagaan Jangka Panjang (LTBP) 2.0 MAG iaitu bertujuan memenuhi aspirasinya untuk menjadi kumpulan perkhidmatan pengembaraan dan penerbangan terkemuka di Asia.

Pengarah Urusan MAG, Kapten Izham Ismail berkata penyusunan semula MABES membolehkan pihaknya bersaing dengan baik selain menerajui pertumbuhan perniagaan MRO di Malaysia.


Insentif Kerjaya Madani 2023, platform terbaik tangani isu pengangguran

KUALA LUMPUR, 3 Mei - Langkah-langkah konsisten perlu diambil bagi memastikan kepentingan pekerja terjamin dan pasaran pekerja terus kukuh.

Setiausaha Agung Pertubuhan Kebangsaan Pekerja Berkemahiran, Mohammad Rizan Hassan berkata, proses advokasi dan rundingan berterusan; kunci kepada manfaat bersama.

Keamanan industri dan produktiviti yang tinggi adalah lebih berkesan dan lebih kekal dalam menaikkan upah pekerja.

Tegasnya, pendapatan pekerja yang bertambah harus seiring peningkatan produktiviti bagi mengelak risiko kerugian kepada syarikat dan pelabur, juga kemungkinan pekerja hilang pekerjaan.

Kemahiran golongan belia juga perlu dipertingkat agar kebergantungan terhadap pekerja asing dapat dikurangkan.

Beliau berpandangan Insentif Kerjaya Madani 2023, antara platform terbaik dalam menangani isu pengangguran ketika ini.


Cuaca panas: Catuan bekalan elektrik di Sabah kerana permintaan tinggi

KOTA KINABALU, 3 Mei - Sabah Electricity Sdn Bhd (SESB) sedang melaksanakan catuan bekalan elektrik di beberapa daerah di Sabah akibat permintaan tinggi susulan fenomena cuaca panas yang melanda negara ketika ini.SESB menerusi kenyataan hari ini memaklumkan catuan bekalan elektrik yang dilaksanakan di beberapa daerah secara bergilir-gilir bertujuan menstabilkan sistem grid elektrik negeri ini dan mengelakkan keseluruhan Sabah mengalami gangguan bekalan.Menurut SESB secara purata, pemintaan bekalan elektrik pada waktu puncak untuk Sabah adalah sekitar 970 megawatt (MW), bagaimanapun pada 26 April lalu negeri ini telah mencatat permintaan paling tinggi untuk tahun ini iaitu 1,029MW."Keadaan cuaca panas yang melanda negara ketika ini secara tidak langsung telah meningkatkan permintaan tertinggi tenaga elektrik. Kapasiti penjanaan tenaga elektrik di Sabah secara amnya boleh menampung jumlah permintaan tersebut."Bagaimanapun baru-baru ini terdapat beberapa loji penjanaan telah mengalami masalah di luar jangka menyebabkan loji-loji tersebut tidak dapat menjana tenaga elektrik untuk memenuhi permintaan grid (elektrik) Sabah," menurutnya.Menurut kenyataan itu, pada 12 April lalu sebuah stesen janakuasa bebas (IPP) berkapasiti 100MW telah mengalami kerosakan luar jangka menyebabkan SESB melakukan catuan bekalan, sebelum loji itu beroperasi semula setelah kerosakan berjaya dibaiki pada keesokan harinya.Sementara catuan bekalan antara 40MW hingga 60MW dilakukan pada 27 dan 28 April lalu akibat masalah teknikal luar jangka yang dialami oleh beberapa stesen janakuasa milik SESB dan juga stesen janakuasa bebas hingga kehilangan kapasiti penjanaan hampir 64MW.

Ketua Pegawai Eksekutif SESB Mohd Yaakob Jaafar dalam kenyataan sama berkata SESB sedang berbincang dengan Suruhanjaya Tenaga dalam menangani masalah kekurangan rizab bekalan elektrik dengan menambah penjaaan baharu di Sabah dan Labuan.“SESB ketika ini di dalam proses untuk menaik taraf sistem pembekalan elektrik di negeri ini dan pelbagai usaha telah dan sedang dilaksanakan dan sebahagian daripada usaha ini, kini di peringkat mendapatkan kelulusan pihak pemegang taruh,” katanya.Mohd Yaakob berkata SESB memahami kesulitan dialami pengguna ketika berlaku gangguan bekalan elektrik, namun pada masa sama SESB memohon kerjasama pengguna untuk turut memahami kekangan yang dihadapi SESB dalam memberikan perkhidmatan yang mampan kepada pengguna.Para pengguna dinasihatkan untuk menghubungi SESB Careline 15454, 088-515000 atau melalui aplikasi Whatsapp 019- 8525427 dan melalui aplikasi mySESB bagi sebarang pertanyaan, laporan juga maklum balas. - BERNAMA


Pasangan guru maut kemalangan

KANGAR, 3 Mei - Pasangan suami isteri yang juga guru sebuah sekolah di Padang Besar di sini maut dalam kemalangan di Kilometer 7.6 Jalan Kangar-Padang Besar petang semalam.Ketua Polis Daerah Padang Besar Asisten Komisioner (ACP) Mohd Shokri Abdullah berkata dalam insiden pada 3.45 petang itu, mangsa yang berumur 32 dan 28 tahun maut di tempat kejadian."Kemalangan berlaku apabila pemandu lori dari Padang Besar menghala ke Kangar yang membuat pusingan U tidak sempat mengelak dan melanggar motosikal dinaiki oleh kedua-dua mangsa,” menurutnya dalam kenyataan malam tadi.Beliau berkata siasatan awal mendapati pemandu lori berusia 67 tahun itu tidak memiliki lesen memandu yang sah.

Katanya mayat mangsa dibawa Ke Jabatan Forensik Hospital Tuanku Fauziah di Kangar untuk bedah siasat dan kes disiasat mengikut Seksyen 41(1) Akta Pengangkutan Jalan 1987.

"Polis memohon kerjasama orang ramai yang melihat kejadian untuk tampil memberi keterangan bagi membantu siasatan dan sebarang maklumat boleh terus menghubungi Pegawai Penyiasat Inspektor P. Pillai di talian 019-4702 312," katanya.


Kematian di Kluang bukan disebabkan strok haba

(Mangsa mengalami demam panas sehari sebelum dan mempunyai gejala batuk selama tiga hari)

JOHOR BAHRU, 2 Mei- Kematian seorang murid berusia 12 tahun di Kluang, Johor semalam bukan berpunca daripada strok haba.

Exco Kesihatan dan Perpaduan, Ling Tian Soon berkata kanak-kanak malang itu dimasukkan ke wad selepas mengalami sawan.Mangsa mengalami demam panas sehari sebelum dan mempunyai gejala batuk selama tiga hari.Punca kematian disebabkan 'septic shock secondary to mening-o-encephalitis' dan tiada kaitan dengan strok haba.Sehubungan itu, orang ramai disaran supaya tidak membuat sebarang spekulasi.Dalam perkembangan sama, beliau memaklumkan, pihaknya telah membuat hebahan awam di semua institusi pendidikan negeri Johor agar berwaspada dengan keadaan cuaca semasa.Pemantauan akan dibuat bersama Exco Pendidikan, Penerangan dan Komunikasi, Norlizah Noh di sekolah pada setiap masa.

(Ling Tian Soon berkata, kanak-kanak malang itu dimasukkan ke wad selepas mengalami sawan)


KUCHING, 2 Mei- Timbalan Menteri Komunikasi dan Digital, Teo Nie Ching tiba di Kuching hari ini untuk lawatan kerja rasmi dua hari ke Sarawak.Ketibaan beliau di Lapangan Terbang Antarabangsa Kuching pada pukul 8.15 malam disambut oleh Pengarah Suruhanjaya Komunikasi dan Multimedia Malaysia Negeri Sarawak, Adiman Ajem, Timbalan Pengarah Penyiaran Negeri Sarawak, Norjihan Yahya dan beberapa ketua agensi bawah Kementerian Komunikasi dan Digital (KKD).Esok Teo dijadual mengadakan kunjungan hormat terhadap Premier Sarawak, Tan Sri Abang Johari Openg di Wisma Bapa Malaysia, Kuching diikuti kunjugan hormat terhadap Menteri Utiliti dan Telekomunikasi Sarawak, Datuk Julaihi Narawi di Menara Pelita The Isthmus Jalan Bako.Beliau juga akan mengadakan lawatan ke Pusat Data dan Stesen Pendaratan Kabel Dasar Laut di Jalan Sultan Tengah Kampung Buntal.Pada sebelah petang, Teo dijangka bertolak ke Sibu bagi meneruskan lawatan kerja ke beberapa agensi bawah KKD pada Khamis.

(Timbalan Menteri KKD mulakan lawatan kerja rasmi ke Sarawak)


Perbanyak laluan kontra, atasi kesesakan waktu puncak di Lembah Klang

PUTRAJAYA,2 Mei- Kaedah pembukaan jalan kontra akan diperbanyakkan bagi mengatasi masalah lalulintas pada waktu puncak khususnya di Lembah Klang.

Perkara tersebut diputuskan pada mesyuarat pertama Jawatankuasa Kabinet Mengenai Kesesakan Jalan Raya (JKMKJR) yang dipengerusikan Timbalan Perdana Menteri, Datuk Seri Dr Ahmad Zahid Hamidi.

(Timbalan Perdana Menteri, Datuk Seri Dr Ahmad Zahid Hamidi/BERNAMA)

"Bagi jalan-jalan atau laluan utama ke sesuatu destinasi akan diperluaskan dengan menggunakan lorong-lorong, jalan-jalan laluan yang kontra supaya daripada jumlah lorong yang sedikit kepada lorong yang banyak lagi."Ini adalah satu kaedah yang dilakukan bukan hanya untuk beberapa jalan ke Putrajaya, contohnya atau ke Kuala Lumpur tetapi untuk beberapa kawasan yang lain", katanya.Mesyuarat yang di hadiri Menteri Pengangkutan, Anthony Loke dan beberapa agensi berkaitan turut memutuskan untuk mengkoordinasi dan mengurangkan penutupan jalan dengan segera di kawasan pembangunan dan lebuh raya.Pada masa yang sama pihak berkuasa tempatan (PBT) seperti Dewan Bandar raya Kuala Lumpur (DBKL), Majlis Bandaraya Petaling Jaya dan Majlis Bandaraya Shah Alam diminta memberi input kepada jawatankuasa bagi membantu menyelesaikan isu kesesakan lalu lintas.


Niaga hadapan MSM ditutup tinggi

KUALA LUMPUR, 2 Mei- Niaga hadapan minyak sawit mentah (MSM) di Bursa Malaysia Derivatives ditutup tinggi hari ini susulan tindakan pasaran melakukan pelarasan harga dengan pasaran berkaitan selepas berakhirnya cuti umum panjang, kata peniaga.Bagaimanapun, Ketua Penyelidikan Komoditi Sunvin Group yang berpangkalan di Mumbai Anilkumar Bagani berkata kenaikan itu dijangka tidak bertahan lama berikutan perkembangan semasa membabitkan permintaan terhadap komoditi itu.“Permintaan bagi minyak sawit sentiasa berdepan tekanan akibat penjualan lebih meluas yang dicatatkan oleh minyak campuran.“Malah, sejak beberapa minggu lepas minyak bunga matahari, biji sesawi dan kacang soya turut merosot. Ini telah menjejaskan bekalan minyak sawit dan tumpuan kini terhadap premium membabitkan minyak campuran yang mengganggu permintaan ke destinasi baharu,” katanya kepada BERNAMA.Beliau juga menyifatkan permintaan terhadap minyak sawit dijejaskan oleh faktor jumlah stok simpanan di negara-negara destinasi utama.Selain itu, jurunilai kargo Intertek Testing Services (ITS) menjangkakan eksport April berjumlah 1.18 juta tan, susut 18.19 peratus daripada 1.44 juta tan pada Mac.Pada penutup dagangan hari ini, kontrak Mei 2023 naik RM79 kepada RM4,016 satu tan; Jun 2023 menokok RM71 kepada RM3,611 dan Julai 2023 meraih RM83 kepada RM3,421 satu tan.Kontrak Ogos 2023 melonjak RM100 kepada RM3,385 satu tan; September 2023 menambah RM79 kepada RM3,374 dan Oktober 2023 meningkat RM65 kepada RM3,367.Jumlah dagangan bagaimanapun merosot kepada 52,995 lot daripada 110,077 pada Jumaat manakala kepentingan terbuka meningkat sedikit kepada 211,332 kontrak daripada 211,155 kontrak.Harga MSM fizikal bagi Mei Selatan pula kekal tidak berubah pada RM4,150 satu tan. - BERNAMA


Cuaca panas, paras empangan di Negeri Sembilan baik

SEREMBAN, 2 Mei- Paras air di semua empangan Negeri Sembilan dalam keadaan baik iaitu melebihi 90 peratus meskipun daerah Jempol merekodkan cuaca panas di tahap berjaga–jaga.Menurut Menteri Besar Negeri Sembilan, Datuk Seri Aminuddin Harun, Negeri Sembilan mengalami cuaca panas dengan suhu mencecah 35 darjah Celsius.Namun, negeri itu masih menerima hujan pada sebelah petang hampir setiap hari."Bekalan air mencukupi buat masa ini, cuma di Jempol suhu agak tinggi. Saya menasihatkan penduduk Jempol agar sentiasa menjaga kesihatan dan tidak terlalu lama berada di bawah panas matahari," katanya kepada pemberita di sini.Dalam pada itu, katanya sektor pertanian dan penternakan juga dalam keadaan baik susulan tiada sebarang laporan diterima daripada para petani dan penternak setakat ini.Tambahnya, sekolah di negeri itu juga bakal ditutup jika cuaca melebihi 37 darjah Celsius seperti ditetapkan Kementerian Pendidikan Malaysia (KPM).


Fahmi ucap takziah pemergian Allahyarham Mohd Zubairy

KUALA LUMPUR, 2 Mei- Menteri Komunikasi dan Digital, Fahmi Fadzil berkongsi khabar duka pemergian Ketua Unit Saluran Berita RTM, Allahyarham Mohd Zubairy Abdullah.Menerusi perkongsian di laman Twitter, Fahmi memaklumkan kemalangan yang menimpa Allahyarham dan mendoakan agar roh Allahyarham dicucuri rahmat.Allahyarham terlibat dalam kemalangan di Jalan Lipis - Benta menghala ke Kuala Lumpur.Kemalangan berlaku selepas kenderaan pelbagai guna (MPV) yang dipandu Allahyarham dari arah Kelantan menuju ke ibu negara terbabas sebelum memasuki laluan bertentangan dan bertembung dengan sebuah lori dan pacuan empat roda.

(Kemalangan yang menimpa Allahyarham Mohd Zubairy Abdullah di Jalan Lipis-Benta menghala ke Kuala Lumpur)


TUDM jalankan siasatan dalaman kes buli pelatih

(Datuk Seri Mohamad Hasan berkata siasatan dijalankan berdasarkan laporan polis yang dibuat bapa mangsa susulan kejadian yang menimpa anaknya)

KUALA LUMPUR, 2 Mei- Tentera Udara Diraja Malaysia (TUDM) menjalankan siasatan dalaman berhubung dakwaan seorang pelatih dibuli di pusat latihan di Kuantan, Pahang. Menteri Pertahanan, Datuk Seri Mohamad Hasan berkata siasatan dijalankan berdasarkan laporan polis yang dibuat bapa mangsa susulan kejadian yang menimpa anaknya."Pihak polis telah datang menyiasat di kawasan Pusat Latihan TUDM di Kuantan. Pegawai penyiasat juga telah jalankan siasatan, menyoal selidik dan siasatan masih diteruskan."Siasatan dalaman juga sedang dilaksanakan untuk kita pastikan kes disiasat secara teliti. Tindakan akan diambil terhadap mereka (yang terbabit) jika didapati bersalah dari segi tatatertib yang ada (dan melanggar) SOP setiap anggota yang duduk di dalam pusat latihan tersebut," kata Mohamad selepas Majlis Ramah Mesra Hari Raya Aidilfitri Bersama Warga Kementerian Pertahanan di sini.Hadir sama ke majlis tersebut ialah Timbalannya, Adly Zahari; Menteri Dalam Negeri, Datuk Seri Saifuddin Nasution Ismail; Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz; Panglima Angkatan Tentera, Jeneral Tan Sri Affendi Buang dan duta-duta perwakilan asing. Sebelum ini tular satu perkongsian di laman media sosial video seorang wanita yang mendakwa adiknya menjadi mangsa buli di sebuah pusat latihan tentera udara.Mangsa didakwa didera secara fizikal dan emosi sehingga menyebabkannya mengalami trauma.

(Datuk Seri Mohamad berkata selepas Majlis Ramah Mesra Hari Raya Aidilfitri Bersama Warga Kementerian Pertahanan )


PM terima kunjungan hormat Menteri Luar Korea Selatan

PUTRAJAYA, 2 Mei- Perdana Menteri, Datuk Seri Anwar Ibrahim menerima kunjungan hormat Menteri Luar Korea Selatan, Park Jin di Bangunan Perdana Putra di sini.Pertemuan kira-kira sejam itu membincangkan isu-isu yang berkepentingan bersama termasuk kerjasama dalam sektor ekonomi, pertahanan, pembangunan infrastruktur, pengangkutan, tenaga boleh baharu serta meningkatkan semula pertukaran lawatan di peringkat tertinggi antara kedua-dua negara. Anwar dalam kenyataannya berkata, mereka turut bertukar-tukar pandangan mengenai isu antarabangsa dan geopolitik. "Korea Selatan merupakan salah satu rakan rapat dan penting bagi Malaysia. "Park Jin pernah bertemu dengan saya semasa lawatan rasmi sebagai Timbalan Perdana Menteri Malaysia ke Seoul pada tahun 1996."Park Jin ketika itu bertugas sebagai Setiausaha Politik dan penterjemah kepada mantan Presiden Korea Selatan, Kim Young Sam."Saya berharap lawatan ini dapat mengeratkan lagi hubungan selain memberi manfaat kepada kedua-dua negara," katanya.


Ketua Unit Saluran Berita RTM maut kemalangan

KUALA LIPIS, 2 Mei- Ketua Unit Saluran Berita RTM, Mohd Zubairy Abdullah, 46 tahun, maut dalam kemalangan jalan raya membabitkan tiga kenderaan di Jalan Benta-Lipis, petang tadi.

Menurut Ketua Polis Daerah Lipis, Supt Azli Mohd Noor, pihak polis menerima maklumat mengenai kejadian itu daripada orang awam. Difahamkan kemalangan berlaku selepas kenderaan pelbagai guna (MPV) yang dipandu mangsa dari arah Kelantan menuju ibu negara terbabas sebelum memasuki laluan bertentangan dan bertembung dengan sebuah lori dan kenderaan pacuan empat roda.Berdasarkan maklumat awal, terdapat lima penumpang dalam MPV tersebut dan seorang daripadanya cedera parah. Kelima-lima mereka dipercayai mempunyai pertalian persaudaraan. Menurut Azli, pemandu lori dengan muatan kelapa turut maut dalam kejadian, manakala kelindan lori itu tidak mengalami sebarang kecederaan. Pemandu kenderaan pacuan empat roda yang turut terbabit dalam kemalangan itu juga tidak mengalami kecederaan.

(Ketua Unit Saluran Berita RTM, Allahyarham Mohd Zubairy Abdullah, 46 tahun)


JAKIM serah peruntukan RM56.4 juta kepada kerajaan Selangor

PUTRAJAYA, 2 Mei- Kerajaan Persekutuan telah menyerahkan cek cura peruntukan kewangan Jabatan Kemajuan Islam Malaysia (JAKIM) bagi tahun 2023 untuk negeri Selangor.Menurut kenyataan Ketua Pengarah JAKIM, Datuk Hakimah Mohd Yusoff, peruntukan itu yang berjumlah RM56.4 juta adalah bagi imbuhan tahunan dan elaun kepada 11,558 penerima melibatkan guru Kelas Al-Quran dan Fardhu Ain (KAFA), imam, bilal, siak dan guru takmir seluruh Selangor."Cek cura telah dipersembahkan oleh Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar kepada Sultan Selangor, Sultan Sharafuddin Idris Shah di Istana Alam Shah, Klang Selangor Darul Ehsan. "Agihan tersebut merangkumi pembayaran imbuhan bulanan sebanyak RM850 kepada 752 imam, elaun RM900 kepada 242 guru takmir dan RM1,261 kepada 2,800 guru KAFA," menurut kenyataan itu. Selain itu, ia meliputi caruman PERKESO sebanyak RM232 setahun kepada lebih 2,000 imam, bilal, siak dan guru takmir serta termasuk bayaran khas sekali beri sebanyak RM600. Peruntukan kewangan JAKIM kepada negeri Selangor itu adalah sebahagian daripada jumlah RM1.5 bilion bajet pengurusan dan pembangunan hal ehwal Islam tahun 2023 yang diumumkan dalam pembentangan Belanjawan 2023 pada Februari lalu.


Curi batu nisan: JAINJ perkenal SOP baharu

(Jamaludin berkata tidak menolak kemungkinan 11 batu nisan yang dicuri dijual semula, berikutan harganya yang tinggi di pasaran)

JOHOR BAHRU, 2 Mei- Jabatan Agama Islam Negeri Johor (JAIN) memperkenalkan SOP baharu di Tanah Perkuburan Islam Taman Istimewa, Johor Bahru susulan kes kecurian batu nisan baru-baru ini. Antaranya kebenaran masuk kepada pelawat dihadkan kepada pukul 7.00 pagi hingga 6.00 petang.Selain itu, tiga pintu masuk ke kawasan itu ditutup dan pelawat hanya dibenar menggunakan laluan utama, manakala rondaan polis pada waktu malam dipertingkat. JAINJ juga akan menyediakan peruntukan tambahan kepada pengurusan tanah perkuburan tersebut untuk menaik taraf stor dan keceriaan kawasan berkenaan. Pengarah JAINJ, Jamaludin A. Hamid tidak menolak kemungkinan 11 batu nisan yang dicuri dijual semula, berikutan harganya yang tinggi di pasaran. "Kita faham bahawa selepas PKP ada yang ambil kesempatan jalan mudah dan batu sungai yang dicuri itu berharga lebih kurang RM450 satu, jadi agak lumayan juga," kata Jamaludin semasa melawat Tanah Perkuburan Islam Taman Istimewa di sini.  Selain batu sungai, turut dilaporkan hilang ialah batu nisan jenis terazo dan marmar. Sebelum ini tular di media sosial mengenai kehilangan batu nisan di Tanah Perkuburan Islam Taman Istimewa, yang dikesan ketika waris datang melawat.

(Jamaludin berkata JAIN memperkenalkan SOP baharu di Tanah Perkuburan Islam Taman Istimewa, Johor Bahru susulan kes kecurian batu nisan baru-baru ini)


Gangguan bekalan gula selesai, bekalan tambahan diagih

SEPANG, 2 Mei- Bekalan gula di Pantai Timur pulih sepenuhnya, kata Menteri Perdagangan Dalam Negeri dan Kos Sara Hidup, Datuk Seri Salahuddin Ayub. Menurut beliau gangguan bekalan berpunca daripada penutupan sementara kilang gula MSM Malaysia Holdings Bhd di Johor dan Perai, Pulau Pinang bersempena sambutan Aidlfitri.Pihak kementerian bekerjasama rapat dengan dua kilang pengeluar gula tempatan iaitu, Central Sugars Refinery Sdn Bhd (CSR) dan MSM Malaysia bagi memastikan isu bekalan gula dapat diatasi segera."Saya harap penduduk- penduduk tidak panik dan juga tidak terpedaya dengan isu yang dimainkan (kononnya) harga gula akan naik. Jadi setakat yang kita buat pemantauan beberapa hari ini, pihak penguat kuasa telah dapat mengatasi isu kekurangan ini," kata Salahuddin dalam sidang media mengenai isu bekalan gula di Pantai Timur, di sini.Kedua- dua kilang tersebut beroperasi semula pada 25 April lepas.Bekalan gula tambahan akan diagihkan kepada pemborong dan peruncit mulai esok dengan pemantauan daripada KPDN Kelantan.KPDN turut memberi jaminan setakat hari ini, tidak ada sebarang kenaikan harga gula.

(Datuk Seri Salahuddin berkata gangguan bekalan gula selesai, bekalan tambahan diagih)


Tiga kru kapal tangki minyak hilang di Tanjung Sedili, tiada petunjuk dikesan

JOHOR BAHRU, 2 Mei- Tiga kru kapal tangki minyak yang dilaporkan hilang di Tanjung Sedili, Kota Tinggi semalam masih gagal dikesan, meskipun pencarian sudah diperluaskan ke empat sektor perairan itu.Pemangku Ketua Pengarah Agensi Penguatkuasaan Maritim Malaysia (APMM), Laksamana Madya Maritim Datuk Saiful Lizan Ibrahim berkata, tiada sebarang petunjuk ditemukan sejak operasi bermula 4.00 petang semalam.Beliau berkata, mereka merupakan dua warga India dan seorang warga Ukraine berusia 26 hingga 37 tahun.Keadaan semasa terkawal. Bagaimanapun, kapal itu masih belum boleh dimasuki kerana bimbang dengan sebarang kemungkinan.Pihaknya juga tidak mengesan sebarang tumpahan minyak di kawasan tersebut, namun pemantauan diteruskan bagi mengelak situasi itu berlaku.Kebakaran melibatkan bahagian tengah kapal yang menyebabkan kapal itu terbakar sehingga 50 peratus.Bagaimanapun, punca sebenar masih belum dipastikan dan esok pasukan Hazmat akan ke kapal bagi menjalankan siasatan."Sehingga kini kita tiada klu pencarian di air seluas 71 batu nautika, jadi ada kemungkinan juga tiga ni masih lagi berada dalam kapal tersebut", katanya dalam sidang media Perkembangan Kes Kapal MT Pablo yang terbakar semalam.Semalam, kapal membawa seramai 28 kru dalam perjalanan dari China ke Singapura terbakar mengakibatkan tiga kru gagal dikesan, manakala 25 orang lagi berjaya diselamatkan.

(Kapal tangki MT Pablo terbakar di kedudukan 37.5 batu nautika timur laut Tanjung Sedili, 3.00 petang, semalam/ Fb APMM)


PBAKL 2023 buka tirai 26 Mei

CYBERJAYA, 2 Mei- Pesta Buku Antarabangsa Kuala Lumpur (PBAKL) 2023 bakal dianjurkan dari 26 Mei hingga 4 Jun di Pusat Dagangan Dunia (WTC) Kuala Lumpur dengan sasaran 1.3 juta pengunjung.811 reruai disediakan bagi 138 pempamer, termasuk 30 pempamer antarabangsa.Mengangkat tema "Budaya Membaca Membentuk Keperibadiaan Unggul Masyarakat Madani", PBAKL kali ini diadakan secara hibrid iaitu bersemuka dan dalam talian dalam usaha memartabatkan buku sebagai sumber ilmu pengetahuanTimbalan Ketua Pengarah Pendidikan (Sektor Dasar dan Kurukulum), Dr. Ahmad Rafee Che Kassim berkata, buku merupakan medium untuk mendapatkan akses kepada ilmu pengetahuan dan pelbagai kemahiran.Buku dan bahan bacaan juga dapat menyatukan ideologi dan perpaduan. "Ini peluang untuk kita menggalakkan budaya membaca, bukan hanya dalam kalangan anak-anak di sekolah malah masyarakat secata umum."Selain kita mahu memupuk budaya membaca dari peringkat awal, kita ingin masyarakat yang terdidik untuk menjadi madani. Masyarakat perlu berilmu," kataya kepada media di sini.

(Dr. Ahmad Rafee berkata PBAKL 2023 buka tirai 26 Mei)


Cuaca panas: KPM keluarkan garis panduan sekolah

CYBERJAYA, 2 Mei- Kementerian Pendidikan mengeluarkan surat siaran dan garis panduan susulan cuaca panas melampau di beberapa negeri.Timbalan Ketua Pengarah Pendidikan (Sektor Dasar dan Kurikulum), Dr. Ahmad Rafee Che Kassim berkata, pihak sekolah boleh memohon untuk menangguh sesi persekolahan sekiranya suhu panas melebihi 37 darjah celsius selama tiga hari berturut-turut. "Semua pihak khususnya di sekolah hendaklah memantau kesihatan murid-murid kita dan guru-guru. Elakkan aktiviti luar yang panas dan ingatkan murid agar kerap minum air. Ibu bapa juga diharap dapat sama-sama membantu menangani isu ini," katanya dalam majlis Prapelancaran Pesta Buku Antarabangsa Kuala Lumpur (PBAKL) 2023 di sini.

(Dr. Ahmad Rafee berkata KPM keluarkan garis panduan sekolah)


JKNJ sedia dedah laporan penuh kes budak 12 tahun maut akibat strok haba

(Airiel Syahren, 12 tahun disahkan meninggal dunia oleh doktor akibat 'septic shock secondary to meningoencephalitis' di Hospital Enche' Besar Hajjah Khalsom semalam)

KLUANG, 2 Mei - Jabatan Kesihatan Negeri Johor (JKNJ) sedang menyediakan laporan lengkap berhubung kematian seorang murid berusia 12 tahun disyaki maut akibat strok haba di sini, semalam.Exco Kesihatan dan Perpaduan negeri, Ling Tian Soon berkata, pihaknya sudah menerima maklumat laporan awal mengenai kanak-kanak terbabit."JKNJ akan mengeluarkan kenyataan sebaik laporan penuh kes itu siap hari ini juga."JKNJ sedang menyiapkan laporan penuh agar maklumat lebih tepat mengenai punca sebenar kejadian dapat didedahkan kepada umum.," katanya ketika dihubungi RTM.Terdahulu, media melaporkan seorang kanak-kanak lelaki berusia 12 tahun meninggal dunia kira-kira 7 pagi Isnin, disyaki disebabkan strok haba.Bapanya Syahrol Azmi Mohd Hekak, 42, berkata anak keduanya Airiel Syahren disahkan meninggal dunia oleh doktor akibat 'septic shock secondary to meningoencephalitis' di Hospital Enche' Besar Hajjah Khalsom (HEBHK).Tambahnya, anaknya mengalami simptom demam tidak berpeluh, kekejangan otot, muntah, terkencing, terberak dan meracau kira-kira 10 malam Ahad lalu.